title: Luettelo Ilosaarirockin esiintyjistä

text: Ilosaarirock 2016 järjestettiin 15.–17. heinäkuuta 2016. Festivaalialueen esiintyjiä olivat:


title: Luettelo Ilosaarirockin esiintyjistä

text: Bury Tomorrow (Iso-Britannia), Passenger (Iso-Britannia), Frank Carter & The Rattlesnakes (Iso-Britannia), FX Farmer from Funkanomics (Saksa), Haken (Iso-Britannia), Paradise Lost (Iso-Britannia), Propagandhi (Kanada), Kraak & Smaak (DJ Set) (Hollanti), Skepta (Iso-Britannia), TesseracT (Iso-Britannia), The 1975 (Iso-Britannia), Volbeat (Tanska), Wolf Alice (Iso-Britannia), Amorphis, Anna Puu, Antti Tuisku, Aurora, Ceejay, Cheek, Death Hawks, DJ Goodblood & Denchem Crew, DJ Leimasin, DJ Preal, Eevil Stöö, Fiktio DJs Curry & Hitboogie, Gasellit, Hazy Daze, Ihana Leijona, J. Karjalainen, Jeremy Folderol, JVG, Juice Normaali, Kotiteollisuus, K-X-P, Lasten Hautausmaa, Lopunajan Mies, Maj Karma, Moonsorrow, Motions, Musta Risti, Nikke Ankara, Olavi Uusivirta, Paperi T, Reggae Time DJs Miami Mika & Kerone, Ricky-Tick Big Band & Julkinen Sana, Ruger Hauer feat. Regina, Saimaa, Sanni, Scandinavian Music Group, Shiraz Lane, Stam1na, Timo Lassy Band, Tippa-T, Tryer, Tähtiportti, Vesala, View, Yona


title: Luettelo Ilosaarirockin esiintyjistä

text: Ilosaarirock 2017 järjestettiin 14.–16. heinäkuuta 2017. Festivaalialueen esiintyjiä olivat:


title: Luettelo Ilosaarirockin esiintyjistä

text: Imagine Dragons (Yhdysvallat), Leprous (Norja), Mew (Tanska), Millencolin (Ruotsi), MØ (Tanska), Parov Stelar (Itävalta), Pixies (Yhdysvallat), Rag'n'Bone Man (Iso-Britannia), Royal Blood (Iso-Britannia), Nothing But Thieves (Iso-Britannia), The Hellacopters (Ruotsi), Zeke (Yhdysvallat), Battle Beast, Disco Ensemble, Ellinoora, Evelina, Gettomasa, Haloo Helsinki!, Helsinki-Cotonou Ensemble, Huoratron, Insomnium & Joensuun kaupunginorkesteri, Jarkko Martikainen & Luotetut miehet, Jenni Vartiainen, JVG, Lihamyrsky feat. Karri Koira, MC Taakibörsta, Oranssi Pazuzu, Pariisin Kevät, Poets of the Fall, S-Tool, Sonata Arctica, Teflon Brothers, Timo Rautiainen & Trio Niskalaukaus, Turmion Kätilöt, Tuure Kilpeläinen ja Kaihon Karavaani, Töölön Ketterä, Ultra Bra, Vesala, Wasted


title: Luettelo Ilosaarirockin esiintyjistä

text: Ilosaarirock 2018 järjestetään 13.-15. heinäkuuta 2018. Festivaalialueen esiintyjiä ovat:


title: Luettelo Ilosaarirockin esiintyjistä

text: Behemoth (Puola), Gogol Bordello (Yhdysvallat), Dizzee Rascal (Iso-Britannia), Hurula (Ruotsi), Jack White (Yhdysvallat), Lewis Capaldi (Iso-Britannia), Milky Chance (Saksa), Night Lovell (Kanada), Satyricon (Norja), Zara Larsson (Ruotsi), Zeal & Ardor (Yhdysvallat/Sveitsi), Zedd (Saksa), Amorphis, Apulanta, Atomirotta, Beast In Black, Blind Channel, Cheek, Circle, Cledos, CMX & Joensuun kaupunginorkesteri, Disco Ensemble, Evelina, Flat Earth, Gasellit, Hard Action, Huora, IBE, Ida Paul & Kalle Lindroth, Ismo Alanko, Jenni Vartiainen, Juha Tapio, Kube & Eevil Stöö, Kuumaa, K-X-P, Lasten hautausmaa, Litku Klemetti, M, Mara Balls, Mokoma, Mopo, Nelli Matula, Nightwish, Olavi Uusivirta, Paperi T, PastoriPike, Pyhimys, Reino Nordin, Ruudolf, Ruusut, Saimaa, Sanni, Shiraz Lane, Sini Yasemin, Stam1na, Töölön Ketterä, Ursus Factory, Vesta, Vilma Alina, Von Hertzen Brothers, Värttinä feat. Paleface


title: Huawei Honor 3C

text: Huawei Honor 3C on Huawein valmistama älypuhelin.


title: Huawei Honor 3C

text: Huawei Honor 3C:ssä on Android 4.2.2 Huawein omalla Emotion UI 2.0 -käyttöliittymällä. Puhelimessa on paikka mini-SIM-kortille ja micro-SIM-kortille. SD-muistikortille on (maksimi 64 Gb) paikka.


title: Huawei Honor 3C

text: Huawei Honor 3C:ssä on 8 megapikselin takakamera LED-salamalla. Etukameran tarkkuus on viisi megapikseliä. Honor 3C:llä voi ottaa videoita korkeintaan 720p-laadulla ja 30 fps:n nopeudella.


title: Huawei Honor 3C

text: Honor 3C:ssä on Android 4.2.2 (Jelly Bean). Honor 3C:n CPU on Quad-core (4 x 1,3 GHz Cortex-A7). Honor 3C:ssä on sisäistä muistia 8GB, ja 2GB RAMia.


title: Adramyttion

text: Adramyttion (, myös "Adramytteion", ja "Atramytteion", , ) oli antiikin aikainen kaupunki ja kaupunkivaltio ("polis") Aioliissa nykyisen Turkin alueella. Se sijaitsi nykyisen Burhaniyen eli Örenin paikalla.


title: Adramyttion

text: Adramyttion sijaitsi Vähän-Aasian länsirannikolla siitä nimensä saaneen Adramyttioninlahden (nyk. Edremitinlahti) pohjukassa Kaikos-joen varrella. Sen kautta kulki tie Hellespontokselta Pergamoniin. Lahden edustalla sijaitsee Lesboksen saari. Adramyttionin paikka on noin 24 kilometriä etelälounaaseen kaupungista nimensä perineestä nykyisestä Edremitin kaupungista.


title: Adramyttion

text: Adramyttionin paikalla on ollut asutusta viimeistään neoliittisella kaudella. Adramyttionin kaupungin perusti kreikkalaisen perinteen mukaan Adramys, kuningas Kroisoksen veli. Toisen teorian mukaan kaupunki olisi jo vanhempi, ja sen olisivat perustaneet esihistoriallisella kaudella paikalliset luuvilaiset nimellä Adra-Mudra.


title: Adramyttion

text:
Myöhemmin ateenalaisten kerrotaan asuttaneen paikan siirtokuntanaan. 400-luvulla eaa. Adramyttion oli Persian vallan alla, eikä se näin vaikuta olleen mukana Ateenan johtamassa Deloksen meriliitossa.
Thukydideen mukaan kaupunkiin muutti persialaisten luvalla asukkaita myös Delokselta. Nämä olivat niitä deloslaisia, jotka ateenalaiset karkottivat saarelta vuonna 422 eaa. Viimeistään tässä vaiheessa kaupungista tuli hellenisoitunut kaupunki.


title: Adramyttion

text: Ainakin osa deloslaisista ilmeisesti palasi kotisaarelleen jo vuonna 421/420 eaa., mutta osa vaikuttaa jääneen seudulle. Noin vuosina 404–386 eaa. kaupunki oli lesboslaisten hallinnassa, mutta ainakin jossakin välissä 300-lukua eaa. jälleen Persian vallan alla. Kaupunki löi omaa rahaa ainakin 300-luvulla eaa. Adramyttionin valtiomuodon kuvaus oli mukana Aristoteleen koulukunnan kokoelmassa "158 kaupungin valtiomuodot". Kaupungin kansalaisesta käytettiin etnonyymiä "Adramyttēnos" (), myöhemmin latinaksi "Adramyttenus".


title: Adramyttion

text: Pergamonin kuninkaiden valtakunnan kukoistaessa hellenistisellä kaudella Adramyttion toimi Pergamonin satamana ja menestyi. Kukoistus jatkui roomalaisella kaudella. Kaupunki esiintyy satamana myös "Apostolien teoissa".


title: Adramyttion

text: Varhaiskristillisellä ajalla Adramyttion toimi piispanistuimena viimeistään vuodesta 431 jaa. lähtien. Kaupunki taantui sen sataman lietyttyä umpeen. Seldžukit valtasivat ja tuhosivat kaupungin Çaka Beyn johdolla vuonna 1093. Kaupungin nimi siirtyi bysanttilaisella kaudella perustetulle Edremitin kaupungille.


title: Adramyttion

text: Adramyttionin paikalla on suoritettu enemmän arkeologisia kaivauksia vasta 2000-luvulla. Tärkeimmät löydöt ovat antiikin aikaa edeltäviä tai myöhempiä: niihin lukeutuu muun muassa 16 neoliittisen kauden kivialttaria, jotka ovat kallioon kaiverrettuja syvennyksiä, joille johtaa portaat; sekä kaksi bysanttilaisaikaista kirkkoa noin 900–1100-luvuilta.


title: Aigiroessa

text: Aigiroessa (, ) oli antiikin aikainen kaupunki ja kaupunkivaltio ("polis") Aioliissa nykyisen Turkin alueella.


title: Aigiroessa

text: Aigiroessan historiasta ei tiedetä juuri mitään, eikä myöskään sen sijaintipaikkaa tunneta. Sen olemassaolo tiedetään lähinnä Herodotokselta, joka mainitsee sen yhtenä Aioliin kahdestatoista kaupungista ("dodekapolis"). Kaupunki on ollut olemassa poliksena ainakin molemmin puolin 400- ja 300-lukujen vaihdetta eaa. Aigiroessan on ehdotettu sijainneen lähellä Smyrnaa nykyisen Belkahven paikalla. Kaupungin nimeä on ehdotettu myös Elaian kaupungin varhaisemmaksi nimeksi.


title: Amynandeis

text:
Amynandeis (, myös "Amynandes", ) oli antiikin aikainen kaupunki ja kaupunkivaltio ("polis") Kaariassa nykyisen Turkin alueella.
Amynandeiin tarkkaa sijaintipaikkaa ei tunneta. Se sijoitetaan yleensä jonnekin Kaarian rannikolle. Sijaintipaikoiksi on ehdotettu muun muassa nykyisten Kargıcıkin ja Alâkilisen lähistöä. Ensin mainitun alueelta on löydetty antiikin aikaisen kaupungin jäänteitä.


title: Amynandeis

text: Myöskään kaupungin historiasta ei tiedetä juuri mitään. Klassisella kaudella ainakin noin 453–425 eaa. Amynandeis kuului Ateenan johtamaan Deloksen meriliittoon. Kaupungin kansalaisesta käytettiin etnonyymiä "Amynandeus" ().


title: Autokane

text: Autokane () oli antiikin aikainen kaupunki ja kaupunkivaltio ("polis") Aioliissa nykyisen Turkin alueella. Se sijaitsi neljä kilometriä pohjoiseen nykyisestä İskelestä.


title: Autokane

text: Autokanen historiasta ei tiedetä juuri mitään. Kaupungin tiedetään lyöneen omaa pronssirahaa ainakin 300-luvulla eaa., ja rahat ovat tärkein todiste sen olemassaolosta. Autokanen on joskus ehdotettu olleen sama kuin Kanai eli Kane. Kaupungin kansalaisesta käytettiin etnonyymiä "Autokanaios" ().


title: Fytaioi

text: Fytaioi (, myös "Phytaioi") oli antiikin aikainen kaupunki ja kaupunkivaltio ("polis"), jonka sijaintipaikkaa ei tunneta.


title: Fytaioi

text: Fytaioin historiasta ei tiedetä mitään. Kaupungin tiedetään lyöneen omaa rahaa, ja kyseinen raha on ainoa säilynyt todistus poliksen olemassaolosta. Fytaioin on ehdotettu sijainneen Traakiassa Maroneian lähellä, mutta tästä ei ole varmuutta. Kaupungin kansalaisesta käytettiin etnonyymiä "Fytaios" ().


title: Kopai

text: Kopai (, ) oli antiikin aikainen kaupunki ja kaupunkivaltio ("polis") Boiotiassa Kreikassa. Se sijaitsi nykyisen Orchomenóksen kunnan alueella nykyisen Kástron kylän paikalla.


title: Kopai

text: Kopain kaupunki sijaitsi siitä nimensä saaneen, nykyisin kuivatun Kopais-järven pohjoisrannalla itään Orkhomenoksesta ja luoteeseen Akraifiasta. Se oli rakennettu niemelle heti mykeneläisaikaisen Glan linnoituksen paikan luoteispuolelle. Niemi yhdistyi rannikoon noin 100 metriä pitkän pengertien kautta, ja se muodosti saaren järven tulviessa.


title: Kopai

text: Kopain kaupunkivaltion hallussa olleen alueen kooksi on arvioitu noin 100–200 neliökilometriä. Se käsitti koko Kopais-järven koillisrannan alueen aina Ftelionin niemelle, jossa oli Akraifian alueen raja ja rajakivi. Kaupungin ympärillä oli hyvää maanviljelysmaata, ja se tunnettiin myös Melas-joelta pyydetyistä ankeriaista.


title: Kopai

text: Kopain paikka on ollut asuttu jo neoliittisella kaudella ja jälleen viimeistään geometrisella kaudella. Varhaisin maininta Kopaista on Homeroksen "Iliaan" laivaluettelossa, jossa se esiintyy yhtenä boiotialaisista kaupungeista, joka lähetti laivoja Troijan sotaan. Antiikin aikana kaupunki oli pieni ja sen nimi esiintyy lähteissä vain harvoin. Kopai muodosti yhdessä Akraifian ja Khaironeian kanssa yhden Boiotian 11 alueesta vuosina 447–387 eaa. ja 378–338 eaa. Muina aikoina se oli itsenäinen osana Boiotian liittoa.


title: Kopai

text: Kopai löi omaa hopearahaa 400-luvulta eaa. ja pronssirahaa 300-luvulta eaa. lähtien. Kaupunki oli olemassa vielä Pausaniaan aikana 100-luvulla jaa. Kaupungin kansalaisista käytettiin etnonyymejä "Kōpaieus" (), "Kōpaios" () ja "Kōpēos" ().


title: Kopai

text: Kopain akropoliina toimi kukkula, jolla myös nykyinen Kástron kylä sijaitsee. Asutuksen koko on ollut noin 23 hehtaaria. Kaupunki on ollut ympäröity muurein, joista on löydetty osia muun muassa niiden pohjoisosasta. Myös yhden tornin paikka on tunnistettavissa. Kaupungin paikan rannikoon yhdistänyt pengertie oli tehty suurista kivistä. Antiikin aikaisen kaupungin kiviä, joissa osassa on piirtokirjoituksia, on osana nykyisen kylän rakennuksia ja erityisesti Neitsyt Marian ("Panagía") kirkkoa.


title: Kopai

text: Pausaniaan mukaan kaupungissa oli Demeter Tauropolokselle, Dionysokselle ja Serapiille omistetut temppelit. Kaupungin lähellä on jäänteitä 300-luvulla eaa. aloitetusta tunnelista, jonka tarkoituksena oli Kopais-järven vesien ohjaaminen mereen.


title: Kopai

text: Kopaista tehdyt esinelöydöt ovat Thívan arkeologisessa museossa.


title: Kystiros

text: Kystiros (, ) oli antiikin aikainen kaupunki ja kaupunkivaltio ("polis"), jonka sijaintipaikkaa ei tunneta.


title: Kystiros

text: Kystiroksen historiasta ei tiedetä juuri mitään. Kaupunki kuului klassisella kaudella ainakin vuonna 434/433 eaa. Ateenan johtamaan Deloksen meriliittoon, mikä tiedetään liiton verotusluetteloista, mutta niistä ei selviä kaupungin sijainti. Joskus kaupungin on ehdotettu olleen sama kuin Traakian Pistiros ja sen vaihtoehtoinen kirjoitusmuoto, mutta nykyisin tämä teoria on hylätty. Kaupungin kansalaisesta käytettiin etnonyymiä "Kystirios" ().


title: Lekhoioi

text: Lekhoioi (, myös "Lechoioi") oli antiikin aikainen kaupunki ja kaupunkivaltio ("polis"), jonka sijaintipaikkaa ei tunneta. Ainoa lähde sen olemassaololle poliksena on yksi Dodonasta löydetty omistuskirjoitus. Kaupungin kansalaisesta käytettiin etnonyymiä "Lekhōios" ().


title: Nasos

text: Nasos () eli Nesos () oli antiikin aikainen kaupunki ja kaupunkivaltio ("polis") Aioliissa nykyisen Turkin alueella. Se sijoitetaan lähelle nykyistä Alibeytä.


title: Nasos

text: Nasoksen historiasta ei tiedetä juuri mitään. Klassisella kaudella ainakin vuonna 425/424 eaa. Nasoksen tiedetään kuuluneen Ateenan johtamaan Deloksen meriliittoon, sillä sen nimi esiintyy liiton verotusluetteloissa. Kaupungin kansalaisesta käytettiin etnonyymiä "Nasiōtas" ().


title: Tisna

text: Tisna () oli antiikin aikainen kaupunki ja kaupunkivaltio ("polis") Aioliissa nykyisen Turkin alueella. Se sijoitetaan noin kaksi kilometriä länteen nykyisestä Uzunhasanlarista.


title: Tisna

text: Tisnan historiasta ei tiedetä juuri mitään. Kaupungin tiedetään lyöneen omaa pronssirahaa ainakin 300-luvulla eaa., mikä on ainoa todiste kaupungin olemassaolosta. Sen oletetaan ottaneen nimensä läheisestä Tisna-joesta, jonka henkilöitymä esiintyy rahojen kuvituksessa. Kaupungin kansalaisesta käytettiin etnonyymiä "Tisnaios" ().


title: Zeleia

text: Zeleia () oli antiikin aikainen kaupunki ja kaupunkivaltio ("polis") Troaksessa nykyisen Turkin alueella. Se sijaitsi lähellä nykyistä Sarıköytä.


title: Zeleia

text: Zeleia sijaitsi Troaksen Ida-vuoren juurella Aisepos-joen varrella, 80 stadioninmitan eli noin 15 kilometrin päässä sisämaassa joen suusta ja Egeanmeren rannikosta. Zeleian kaupunkivaltion hallussa olleen alueen kooksi on arvioitu noin 200–500 neliökilometriä.


title: Zeleia

text: Varhaisin maininta Zeleiasta on Homeroksen "Iliaassa". Kaupungin asutushistoriaa ei tunneta; se ei ollut varmuudella ainakaan Miletoksen siirtokunta, päin vastoin kuin monet muut alueen kaupungit. Se saattaa olla varhaisempi ei-kreikkalainen asutus, joka on hellenisoitunut. Zeleian tiedetään olleen olemassa poliksena suuren osan klassista kautta ja ainakin vielä hellenistisen kauden alussa vuonna 323 eaa. 400-luvulla eaa. Zeleia kuului Ateenan johtamaan Deloksen meriliittoon. Kaupunki löi omaa pronssirahaa 300-luvulta eaa. lähtien.


title: Zeleia

text: Zeleia toimi persialaisten tukikohtana ennen Granikosjoen taistelua. Kaupungin tiedetään olleen olemassa vielä Strabonin aikana, mutta tämän jälkeen se ei enää esiinny antiikin lähteissä.


title: Zeleia

text: Piirtokirjoituslähteiden perusteella kaupungissa tiedetään olleen akropolis sekä Apollon Pythiokselle omistettu pyhäkkö, johon liittyi myös oraakkeli.


title: Alismaan tarinat

text: Alismaan tarinat on Suzanne Collinsin tekemä kirjasarja, jossa on ilmestynyt viisi kirjaa; Gregor ylismaalainen, Gregor ja turman ennustus, Gregor ja alismaan vitsaus, Gregor ja salaisuuksien merkit sekä Gregor ja rottien koodi.


title: Kelan talo (Tampere)

text: Kelan talo (eli Kansaneläkelaitoksen talo, viralliselta nimeltään Kiinteistöosakeyhtiö Sinikulma) on kolmikerroksinen liikerakennus Tampereen Keskustorilla. Talon on suunnitellut arkkitehti Antti Tähtinen, ja se on valmistunut vuonna 1981. Kiinteistön omistaa Sini-Kulma Oy.


title: Kelan talo (Tampere)

text: Talo edustaa maltillista postmodernismia. Julkisivu on pesubetonia, ja elementtisaumat ovat näkyvissä. Materiaalivalinnat ovat aikakaudelle tyypillisiä. Toisaalta rakennus pyrkii myös sulautumaan ympäristöönsä, sillä siinä on samoja piirteitä kuin naapuritaloissa: ikkunoiden rytmi ja mittakaava on saatu viereisestä Sandbergin talosta, ja ensimmäisen kerroksen pylväskäytävä mukailee Keskusvirastotalon tyyliä.


title: Kelan talo (Tampere)

text: Kelan taloon tehtiin vuonna 2016 julkisivuremontti, jonka yhteydessä punertava väritys muutettiin vaaleanharmaaksi. Aiemmin rakennus poikkesi selvästi vaaleasta talorivistöstä.


title: Kelan talo (Tampere)

text: Nykyisen rakennuksen paikalta purettiin 1970-luvulla "Kasarmiksi" tai "Seurahuoneen taloksi" kutsuttu puurakennus, joka oli valmistunut vuonna 1866.


title: ISO 3166-2:IN

text: ISO 3166-2:IN on ISO-standardointijärjestön standardi, joka määrittää geokoodit Intialle. ISO 3166-2:IN on ISO 3166-2 -standardin osajoukko, joka määrittää 29 osavaltion ja seitsemän territorion koodit.


title: ISO 3166-2:IN

text: Koodin ensimmäinen osa on ISO 3166-1 -standardin mukainen Intian maakoodi ”IN” ja toinen osa on aluekohtainen kaksikirjaiminen tunnus.


title: ISO 3166-2:AU

text: ISO 3166-2:AU on ISO-standardointijärjestön standardi, joka määrittää geokoodit Australialle. ISO 3166-2:AU on ISO 3166-2 -standardin osajoukko, joka määrittää kuuden osavaltion ja kahden territorion koodit.


title: ISO 3166-2:AU

text: Koodin ensimmäinen osa on ISO 3166-1 -standardin mukainen Australian maakoodi ”AU” ja toinen osa on aluekohtainen kaksi- tai kolmikirjaiminen tunnus.


title: ISO 3166-2:AU

text: Lisäksi Australian merentakaisista territorioista oma ISO 3166-2 -koodinsa on Kookossaarilla (CC), Joulusaarella (CX), Heardilla ja McDonaldinsaarilla (HM) sekä Norfolkinsaarella (NF).


title: Carnival Fantasy

text: Carnival Fantasy oli ensimmäinen Fantasy-luokan laiva, jota operoi Carnival Cruise Lines. Carnival Fantasy on vanhin Carnival Cruise Linesin käytössä oleva laiva. Se risteilee tällä hetkellä Mobilesta, Alabamasta. Laiva oli kolmas johon tehtiin "Evolutions Of Fun" uudistus vuonna 2008.


title: Huawei Honor 4C

text: Huawei Honor 4C on Huawein valmistama älypuhelin.


title: Huawei Honor 4C

text: Huawei Honor 4C:ssä on Android 4.4.2 Huawein omalla Emotion UI 3.0 -käyttöliittymällä. Puhelimessa on periaatteessa paikat kahdelle micro-SIM-kortille, mutta toinen SIM-kortti varaa tällöin SD-muistikortin (maksimi 32 Gt) paikan.


title: Huawei Honor 4C

text: Huawei Honor 4C:ssä on 13 megapikselin takakamera LED-salamalla. Etukameran tarkkuus on viisi megapikseliä. Honor 3C:llä voi ottaa videoita korkeintaan 1080p-laadulla ja 30 fps:n nopeudella.


title: Huawei Honor 4C

text: Honor 4C:ssä on Android 4.4.2 (Kitkat), johon tuli päivitys 6.0 (Marshmallow). Honor 4C:n CPU on Quad-core (4 x 1,3 GHz Cortex-A7). Honor 4C:ssä on sisäistä muistia 8 Gt, ja 2 Gt RAMia.


title: Alíartos

text: Alíartos () on Kreikan kaupunki sekä Alíartos-Thespiéen kunnan kunnallisyksikkö (Δημοτική Ενότητα Αλιάρτου, "Dimotikí Enótita Aliártou") ja entinen itsenäinen kunta. Se sijaitsee Boiotian alueyksikössä Keski-Kreikan alueella. Koko kunnallisyksikön väkiluku on 6 094 ja varsinaisen Alíartoksen kaupungin väkiluku 4 402 (vuonna 2011).


title: Alíartos

text: Alíartoksen kaupunki sijaitsee Kopaḯdan tasangon etelälaidalla Thívan ja Livadeián kaupunkien puolessa välissä; etäisyys kumpaankin on noin 20 kilometriä. Kaupunki on ottanut nimensä antiikin ajan Haliartoksen kaupungista, joka sijaitsi aivan nykyisen kaupungin länsipuolella. Nykyinen kaupunki on syntynyt kahdesta paikalle myöhemmin kehittyneestä kylästä, joiden nimet olivat "Krimpás" (Κριμπάς) ja "Moúlki" (Μούλκι). Krimpás otti antiikin aikaisen kaupungin mukaan (nykykreikkalaisessa muodossa) nimen Alíartos vuonna 1919. Myöhemmin vuonna 1953 nimi siirrettiin Moúlkin kylälle. Sittemmin kylät ovat kasvaneet yhteen nykyiseksi Alíartokseksi.


title: Alíartos

text: Alíartos oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Alíartos-Thespiéen kunnaksi yhdessä Thespiéen kanssa, jolloin se muuttui uuden kunnan kunnallisyksiköksi. Yhdistyneen kunnan nimi oli alun perin Alíartoksen kunta (Δήμος Αλιάρτου, "Dímos Aliártou"), mutta se vaihdettiin vuonna 2014 Alíartos-Thespiéen kunnaksi. Alíartoksen kunnallisyksikkö käsittää Alíartos-Thespiéen kunnan länsiosan.


title: Alíartos

text: Alíartoksen kunnallisyksikkö muodostuu seuraavista kylä- ja kaupunkiyhdyskunnista ja asutuksista:


title: Dargol

text: Dargol on Nigerin sivujoki Burkina Fasossa ja Nigerissä. Sen pituus on 212 kilometriä ja valuma-alueen laajuus 7 200 neliökilometriä.


title: Dargol

text: Joki virtaa Liptakon alueelta kohti itää. Se laskee Nigeriin lähellä Gothèyeta. Tärkein sivujoki on Téran jälkeen Dargoliin yhtyvä Tilim.


title: Dargol

text: Dargolin virtaus on hyvin heikko, ja vain pieni osa sen vesimäärästä päätyy Nigerjokeen. Keskimääräinen virtaus Kakassin mittauspaikalla oli 5,0 kuutiometriä sekunnissa vuosina 1957–1978. Joulukuusta toukokuuhun joki on yleensä täysin kuiva.


title: Dargol

text: Dargol on myös Téran departementtiin kuuluva kunta.


title: Carnival Ecstasy

text: Carnival Ecstasy on Fantasy-luokan laiva, jota operoi Carnival Cruise Lines. Carnival Ecstasy on toiseksi vanhin Carnival Cruise Linesin käytössä oleva laiva. Se risteilee tällä hetkellä Karibialla ja Bahamassa. Laivalla aloitettiin "Evolutions Of Fun" uudistus vuonna 2007.


title: Erik Åsbrink

text: Erik Åsbrink (s. 1947) on ruotsalainen poliitikko. Hän edusti sosiaalidemokraatteja Ruotsin valtiopäivillä vuosina 1996–99 ja toisen kerran vuonna 1999. Hän myös toimi talousministerinä vuosina 1996–99 ja siirtyi sittemmin Goldman Sachsin neuvonantajaksi. Åsbrink oli aiemmin naimisissa toisen poliitikon, Ylva Johanssonin kanssa.


title: Sirba

text: Sirba on Nigerin sivujoki Burkina Fasossa ja Nigerissä. Sen pituus on 460 kilometriä ja valuma-alueen laajuus 38 750 neliökilometriä.


title: Sirba

text: Joki on Sirba-nimellä ainoastaan 120 kilometrin pituinen. Sen alkujoet ovat pohjoinen Faga ja eteläinen Koulouoko. Valuma-alue ulottuu Ouagadougouun saakka. Sirba laskee Nigeriin Gotheyen alapuolella ennen Niameyta.


title: Sirba

text: Sirba on vesimäärältään Nigerin ensimmäinen merkittävä sivujoki Banin jälkeen. Suurin osa vedestä haihtuu ennen joen suuta. Garbe Kouroussa vuosina 1956–1977 mitattu virtaus on keskimäärin 21,9 kuutiometriä sekunnissa. Tammi-toukokuussa joki on lähes kokonaan kuiva.


title: Celtic League

text: Celtic League on vuonna 1961 perustettu kelttiläinen nationalistiryhmä, joka pyrkii edistämään kelttiläistä identiteettiä ja kulttuuria Skotlannissa, Irlannissa, Walesissa, Bretagnessa, Cornwallissa ja Mansaarella. Se painottaa eniten kelttiläisten kielten edistämistä edellä mainituilla alueilla. Se kannattaa myös kelttiläisten alueiden itsenäisyyttä ja laajempaa itsehallintoa.


title: Celtic League

text: Celtic League kertoo tavoitteensa olevan seuraavat: Kelttiläisten kansojen yhteistyön edistäminen, tietoisuuden lisääminen niiden yhtenäisyydestä ja solidaarisuudesta, kelttiläisten maiden kamppailujen ja saavutuksien tunnetuksi tekeminen ulkomailla, kelttiläisten maiden itsehallinnon puolesta kampanjoiminen, kelttiläisten maiden kansallisten resurssien käytön puoltaminen.


title: Celtic League

text: Poliittisesti Celtic League haluaa luoda kuusi itsenäistä kelttiläistä valtiota jotka se tunnustaa olemassa oleviksi.


title: Celtic League

text: Vuonna 1961 perustettu Celtic League kasvoi useista eri kelttiläisistä ryhmistä.


title: Celtic League

text: Celtic League perustettiin vuonna 1961 Walesilaisessa jokavuotisessa musiikki juhlassa joka pidettiin Rhosllannerchrugogissa Wrexhamin lähellä koillis Walesissa. Perustajat olivat Gwynfor Evans ja J. E. Jones jotka olivat Walesilaisen nationalistiryhmä Plaid Cymrun johtajia. Skotlantilaiset osapuolet ja Bretagnelaiset nationalistiryhmät osoittivat kiinnostusta ryhmää kohden.


title: Celtic League

text: Celtic Leaguessa on kuusi haaraa kuutta kelttiläistä maata kohden. Haarat tunnetaan maidensa keltinkielisillä nimillä. Irlanti tunnetaan Éirenä, Skotlanti Albana, Wales Cymruna, Bretagne Breizhinä, Cornwall Kernowina ja Mansaari Manninina tai Mannina.


title: Celtic League

text: Lisäksi on muutamia hajaantuneita haaroja:


title: Celtic League

text: Patagonialainen haara joka perustettiin Chubut joen laaksossa Argentiinassa 2009 vuoden loppupuolella.


title: Celtic League

text: Celtic Leaguen amerikkalainen haara (CLAB) joka perustettiin New Yorkissa 1974. CLAB:illa on oma uutiskirje ja sen toiminta on vähentynyt.


Celtic League


title: Juha Mäntylä

text: Juha Kari Tapio Mäntylä (s. 8. marraskuuta 1979 Merikarvia) on suomalainen kirjailija. Mäntylä asuu Lapualla perheensä kanssa.


title: Juha Mäntylä

text: Mäntylän teosluettelo käsittää niin rikoskirjallisuutta, kuin myös lastenkirjallisuutta. Mäntylä on kirjoittanut myös runoutta ja useampaan sanomalehteen novelleja. Hänen tunnetuimpia hahmoja ovat yksityisetsivä Teemu Jurkka, sekä kiitellyistä jazz -romaaneista tutut hahmot kuten Milton "Milt" King sekä mystinen naishenkilö Audrey.


title: Anneli Tuominen

text: Anneli Tuominen (s. 1954) on Finanssivalvonnan johtaja vuodesta 2009 ja koulutukseltaan varatuomari ja ekonomi.


title: Anneli Tuominen

text: Tuominen on työskennellyt aiemmin Lontoossa Union Bank of Finland Ltd:ssä 1986–1990 ja Suomen Yhdyspankissa pankinjohtajana 1991–1996. Rahoitustarkastuksen palveluksessa hän oli 1996–2007 markkinavalvontaosaston apulaisjohtajana ja osastopäällikkönä ja 2007–2008 johtajana.


title: Anneli Tuominen

text: Finanssivalvonnan johtajan virkakausi on viiden vuoden mittainen, ja hänen toinen kautensa päättyy helmikuussa 2019.


title: Anneli Tuominen

text: Tuominen valmistui ekonomiksi 1976, oikeustieteen kandidaatiksi 1979 ja valtiotieteiden tohtoriksi hän väitteli 1981. Hän aloitti Tampereen raastuvanoikeuden vs. oikeusneuvosmiehenä 1979, Helsingin Osakepankkiin hän siirtyi 1979, Suomen Yhdyspankkiin 1986. Rahoitustarkastuksen apulasjohtaja hänestä tuli 1996 ja johtaja 2007.


title: Pieni modulaarinen ydinreaktori

text: Pieni modulaarinen ydinreaktori on sähköteholtaan alle 300 megawatin reaktori, joka voidaan rakentaa tehtaassa lähes valmiiksi ja kuljettaa kokonaisena moduulina sijoituspaikalle. Siitä käytetään lyhennettä SMR (small modular reactor). Tehdasvalmistuksella tavoitellaan halvempia rakentamiskustannuksia ja lyhyempää rakennusaikaa. Sähkön lisäksi SMR:llä voitaisiin tuottaa kaukolämpöä, vetyä ja prosessilämpöä teollisuudelle sekä poistaa merivedestä suolaa ja tuottaa juomavettä.


title: Pieni modulaarinen ydinreaktori

text: SMR-reaktorikonsepteja on useita erilaisia. Ensimmäisiä prototyyppejä on valmistumassa 2018–2019 Argentiinaan, Kiinaan ja Venäjälle . Vuoden 2017 lopussa Helsingissä, Espoossa, Kirkkonummella ja Nurmijärvellä tehtiin valtuustoaloitteet, joissa vaadittiin selvitystä sähkön ja kaukolämmön tuotannosta paikallisesti SMR:llä fossiilisten polttoaineiden korvaamiseksi .


title: Pieni modulaarinen ydinreaktori

text: Pieniä modulaarisia reaktoreita voitaisiin rakentaa sarjatuotantona tehtaissa ja kuljettaa työmaalle asennusvalmiina. Sarjatuotanto voisi alentaa rakennuskustannuksia ja nopeuttaa rakentamista.


title: Pieni modulaarinen ydinreaktori

text: Suuret, yli tuhannen megawatin ydinvoimalat maksavat 8–10 miljardia euroa. Pienreaktorin hinta voisi olla noin miljardin. Siten taloudelliset riskit sijoittajille olisivat paljon pienemmät ja rahoituksen hankkiminen helpompaa. Samalle laitospaikalle voitaisiin rakentaa monta samanlaista pientä reaktoria yksi kerrallaan. Ensimmäisten reaktorien tuotoilla voitaisiin rahoittaa seuraavien reaktorien rakentamista.


title: Pieni modulaarinen ydinreaktori

text: Monella teollisuuden alalla tarvitaan useiden satojen asteiden lämpötiloja, jotka tuotetaan yleensä fossiilisilla polttoaineilla. Osa SMR-konsepteista toimii niin korkeassa lämpötilassa, että niiden tuottamalla lämmöllä voitaisiin korvata fossiilisia polttoaineita prosessilämmön tuotannossa. Korkean lämpötilan reaktoreilla voitaisiin tuottaa myös vetyä. Osa SMR-konsepteista taas on suunniteltu tuottamaan pelkkää kaukolämpöä. Tällainen reaktori voi toimia matalassa lämpötilassa ja paineessa, mikä voisi alentaa sen rakentamiskustannuksia ja parantaa turvallisuutta.


title: Pieni modulaarinen ydinreaktori

text: Kaikki ydinreaktorit tuottavat vielä ketjureaktion pysäyttämisen jälkeen jälkilämpöä, joka täytyy poistaa reaktorista, jotta polttoaine ei pääse ylikuumenemaan. Suurissa reaktoreissa jälkilämmön poisto hoidetaan yleensä sähköllä toimivilla jäähdytysvesipumpuilla. Pienessä reaktorissa jälkilämpöteho on pienempi, joten niihin on helpompi suunnitella passiivisia jäähdytysjärjestelmiä, joilla jälkilämpö saadaan poistettua reaktorista, vaikka sähkövirtaa ei olisi käytössä. Näin SMR:t voidaan ainakin teoriassa suunnitella yksinkertaisemmiksi ja turvallisemmiksi kuin suuret reaktorit. Lisäksi pienessä reaktorissa on vähemmän radioaktiivisia aineita kuin suuressa. Sen takia mahdollisessa onnettomuustilanteessa päästöt ympäristöön voisivat jäädä pienemmiksi.


title: Pieni modulaarinen ydinreaktori

text: Reaktorien suojaamiseksi ulkoisilta uhilta, kuten lentokoneen törmäykseltä, on suunniteltu niiden sijoittamista maan alle. Pienet reaktorit tarvitsevat pienemmän suojarakennuksen, joten niitä voi olla helpompi rakentaa maan alle kuin suuria reaktoreita.


title: Pieni modulaarinen ydinreaktori

text: Jos SMR:t pystytään suunnittelemaan turvallisemmiksi kuin suuret reaktorit, niitä voitaisiin rakentaa lähemmäksi suuria kaupunkeja. Sijoitus lähelle kaupunkia helpottaisi kaukolämmön tuotantoa ydinvoimalla, koska tarvittaisiin lyhyemmät putket lämmön siirtämiseksi kuluttajille. Pienten voimaloiden yksi etu on myös niiden soveltuvuus heikkoihin sähköverkkoihin esimerkiksi kehitysmaissa tai syrjäisillä alueilla.


title: Pieni modulaarinen ydinreaktori

text: Käyttöiän lopussa voimalaitos täytyy purkaa. Pienen modulaarisen laitoksen purkaminen voi olla helpompaa ja halvempaa kuin suuren laitoksen.


title: Pieni modulaarinen ydinreaktori

text: SMR:iä ei ole vielä kaupallisesti saatavilla. Sen takia ei ole varmaa, pystytäänkö niitä rakentamaan halvemmalla kuin suuria reaktoreita. Suuret reaktorit hyötyvät ns. suuruuden ekonomiasta. SMR:t pyrkivät korvaamaan sen sarjatuotannon eduilla. Sarjatuotantoa varten samanlaisia reaktoreita pitäisi kuitenkin rakentaa yhdessä tehtaassa useita kymmeniä. On epävarmaa, löytyykö maailmasta tarpeeksi tilaajia millekään SMR-reaktorityypille.


title: Pieni modulaarinen ydinreaktori

text: Ydinvoimaloiden turvallisuusvaatimukset on kirjoitettu perinteisille suurille reaktoreille. Nykyiset turvallisuusvaatimukset eivät välttämättä suoraan sovellu SMR:lle. Samoin lupahakemusten käsittelyprosessi on suunniteltu reaktoreille, joita rakennetaan yksi kerrallaan, eikä se välttämättä sovellu sarjatuotantona rakennettaville reaktoreille.


title: Pieni modulaarinen ydinreaktori

text: Kaukolämmön tuotantoa varten reaktorit pitäisi rakentaa lähelle kaupunkeja. Tämä voi olla vaikeaa poliittisen hyväksyttävyyden kannalta, vaikka pystyttäisiinkin todistamaan suuria reaktoreita parempi turvallisuustaso. Pelkkää kaukolämpöä tuottava reaktori kannattaisi mitoittaa niin, että se voisi toimia täydellä teholla myös kesällä, kun kaukolämmön kulutus on vähäisempää. Toinen vaihtoehto olisi kesällä tuotetun lämmön varastointi talvea varten. Reaktorin pysäyttäminen kesäksi kasvattaisi kustannuksia.


title: Pieni modulaarinen ydinreaktori

text: SMR:t tuottavat ydinjätettä suunnilleen saman verran kuin nykyiset suuret reaktorit suhteessa tuotetun energian määrään. Siten ydinjätteen loppusijoitus on haaste pienille reaktoreille samalla tavalla kuin suurillekin.


title: Pieni modulaarinen ydinreaktori

text: CAREM-reaktori on sähköteholtaan 27 megawatin SMR, joka on rakenteilla Argentiinassa. Reaktoriin aiotaan ladata polttoainetta ensimmäisen kerran vuonna 2018. CAREM käyttää jäähdytteenä tavallista vettä, mutta siinä ei ole erillistä primääripiiriä, vaan höyrystimet ja paineistin ovat reaktorin paineastian sisällä. Tämän ansiosta jäähdytysvesivuoto on epätodennäköisempi kuin perinteisissä suurissa reaktoreissa. Reaktorin turvallisuusjärjestelmät perustuvat kokonaan passiivisiin ratkaisuihin.


title: Pieni modulaarinen ydinreaktori

text: HTR-PM on kuulakekoreaktori, joka käyttää jäähdytteenä heliumia ja neutronien hidastimena grafiittia. Reaktori toimii korkeassa lämpötilassa. Helium-jäähdyte kuumenee 750 °C:een ja sekundääripiirin höyry 566 °C:een. Korkean lämpötilan ansiosta voidaan saavuttaa 40 prosentin hyötysuhde. Grafiittikuulien sisällä oleva polttoaine kestää korkeampia lämpötiloja kuin perinteisten reaktorien zirkonium-suojakuoressa oleva polttoaine. Tämän on tarkoitus parantaa turvallisuutta. Kiinassa on rakenteilla kaksi HTR-PM-reaktoria, jotka pyörittävät yhteistä turbiinia. Laitos tuottaa sähköä yhteensä 210 megawattia. Tavoitteena on käynnistää sähköntuotanto vuonna 2018.


title: Pieni modulaarinen ydinreaktori

text: KLT-40S on venäläinen SMR, jonka sähköteho on 35 megawattia. Kelluva ydinvoimala "Akademik Lomonosov" sisältää kaksi KLT-40S-reaktoria. Koko laitos rakennetaan telakalla ja hinataan sijoituspaikalle Siperiaan. Sen on tarkoitus käynnistyä vuonna 2019. Venäjä hakee SMR:stä energiaratkaisua syrjäisiin kohteisiin esimerkiksi Siperiassa tai öljynporauslautoilla. KLT-40S käyttää jäähdytteenä tavallista vettä. Siinä on sekä aktiivisia että passiivisia turvallisuusjärjestelmiä.


title: Pieni modulaarinen ydinreaktori

text: NuScale on Yhdysvalloissa kehitetty vesijäähdytteinen SMR. Yksi NuScale-moduuli tuottaisi 50 megawattia sähköä. Tällaisia moduuleja voidaan asentaa enintään 12 kappaletta samaan rakennukseen. Samaan tapaan kuin CAREM-reaktorissa, NuScalessakaan ei ole erillistä primääripiiriä, vaan höyrystimet ja paineistin ovat reaktorin paineastian sisällä. Reaktorin turvallisuusjärjestelmät perustuvat kokonaan passiivisiin ratkaisuihin. NuScale jätti lupahakemuksen Yhdysvaltain ydinturvallisuusviranomaiselle tammikuussa 2017. Ensimmäisen reaktorin rakentaminen voisi alkaa vuonna 2020.


title: Pieni modulaarinen ydinreaktori

text: SMART (System-integrated Modular Advanced Reactor) on korealaisten suunnittelema, sähköteholtaan 100 megawatin reaktori. Samaan tapaan kuin CAREM- ja NuScale-reaktoreissa, SMARTissakaan ei ole erillistä primääripiiriä, vaan höyrystimet ja paineistin ovat reaktorin paineastian sisällä. Reaktorin turvallisuusjärjestelmät perustuvat passiivisiin ratkaisuihin. Etelä-Korean ydinturvallisuusviranomainen hyväksyi SMART-reaktorin suunnitelmat vuonna 2012, mutta yhtään reaktoria ei ole rakennettu.


title: Juri Zaharevitš

text: Juri Ivanovitš Zaharevitš (; 8. tammikuuta 1963 Tverin alue, Venäjän SFNT) on urheilu-urallaan Neuvostoliittoa edustanut entinen painonnostaja, olympiavoittaja, maailman- ja euroopanmestari. Zaharevitš voitti urallaan olympiakultaa, kolme maailmanmestaruutta sekä neljä euroopanmestaruutta. Lisäksi hän teki urallaan 35 eri maailmanennätystä.


title: Juri Zaharevitš

text: Zaharevitš aloitti painonnoston harjoittelun 10-vuotiaana, Viktor Naumenkovin valmennuksessa. Hän sijoittui toiseksi vuoden 1981 Neuvostoliitonmestaruuskilpailuissa, lisäksi hän voitti hopeaa sekä euroopan-että maailmanmestaruuskilpailuissa. Hän kilpaili painoluokassa alle 90 kiloa.


title: Juri Zaharevitš

text: Vuonna 1983 Zaharevitš loukkasi vasemman kätensä Unkarissa käydyssä kilpailussa, yrittäessään tempaista 197.5kg. Lääkärit onnistuivat korjaamaan kyynärpään ja Zaharevitš palasi kilpailemaan seuraavana vuonna voittaen euroopanmestaruuden, samalla Zaharevitš siirtyi kilpailemaan painoluokkaan alle 110 kg. Zaharevitš ei kilpaillut Los Angelesin olympialaisissa Neuvostoliiton boikotin vuoksi. Euroopan-Mestaruuskilpailussa Zaharevitš kuitenkin voitti Los Angelesin raskaansarjan kultamitalisti Norberto Oberburgerin 15 kg erolla.


title: Juri Zaharevitš

text: Zaharevitš kilpaili ensimmäistä kertaa olympialaisissa Soulissa vuonna 1988, voittaen kultamitalin. Hän teki lisäksi ensimmäisellä nostollaan uuden olympiaennätyksen tempauksessa nostettuaan 195 kg, seuraavalla nostollaan hän teki uuden maailmanennätyksen tempaistuaan 205 kg ja viimeisellä nostollaan hän korotti vielä ennätyksen lukemiin 210 kg. Zaharevitš kilpaili raskaassa sarjassa eli alle 110 kg. Painoluokkien muutoksien jälkeen maailmanennätys ei ole enää virallinen, mutta on olemassaan niin sanottuna historiallisena ennätyksenä. Lisäksi Zaharevitš teki yhteistuloksen maailmanennätyksen tuloksellaan 455 kg.


title: Silvio Orlando

text: Silvio Orlando (s. 30. kesäkuuta 1957 Napoli) on italialainen näyttelijä. Hänet tunnetaan luonnenäyttelijänä, joka näyttelee usein yhtä tuotannon merkittävimmistä rooleista.


title: Silvio Orlando

text: Orlando on lukuisten italialaisten elokuvaohjaajien luottonäyttelijä, kuten Nanni Morettin, Daniele Luchettin, Carlo Mazzacuratin sekä Gabriele Salvatores'n. Hän on näytellyt myös useissa televisiosarjoissa, kuten "The Young Pope – piru vai pyhimys" (2016).


title: Lautapelikulttuuri Suomessa

text: Lautapelikulttuuri Suomessa on 2000-luvulla muodostunut niin kutsuttujen ”uusien lautapelien” ympärille. Uudet lautapelit pohjautuvat enemmän taitoon kuin tuuriin eikä niitä ole suunnattu vain lapsille. Uusien lautapelien harrastajat ovat usein nuoria aikuisia, joilla on taustaa video- tai roolipeleissä.


title: Lautapelikulttuuri Suomessa

text: Vuoden 2015 pelaajabarometrin mukaan noin 75 prosenttia suomalaisista pelaa lauta- ja seurapelejä. Aktiivisia lautapelaajia, jotka pelaavat vähintään kerran kuussa tai useammin, oli 25,9 prosenttia suomalaisista. Kerran viikossa pelasi 5,6 prosenttia. Suosituinta pelaaminen oli 20−39-vuotiaiden keskuudessa. Naiset olivat hieman miehiä aktiivisempia pelaajia.


title: Lautapelikulttuuri Suomessa

text: Suomen markkinoiden ensimmäinen lautapeli ilmestyi 1862. "Huvimatka Aavasaksaan" on heitä noppaa ja etene -tyylinen peli, jossa tutustutaan Suomen nähtävyyksiin. Ajanvietteen lisäksi ajan pelit olivat opettavaisia: "Sampo"-peli kertoi Kalevalasta. 1800−1900-lukujen vaihteessa julkaistiin pelejä ajankohtaisista tapahtumista, kuten "Punaisten ja valkoisten taistelu Suomessa 1918".


title: Lautapelikulttuuri Suomessa

text: 1960-luvulla lautapelit siirtyivät marketteihin, mutta yhä harvempia pelejä julkaistiin. Ulkonäköön alettiin kiinnittää huomiota, kun aiemmin pelejä oli julkaistu kirjekuorissa jopa ilman pelinappuloita.


title: Lautapelikulttuuri Suomessa

text: Ennen 1980-lukua suomalainen lautapelikulttuuri perustui suurelta osin peleihin, jotka oli suunnattu lapsille ja heidän vanhemmilleen. Suosittuja pelejä olivat erilaiset korttipelit sekä klassikkolautapelit kuten "Afrikan tähti", "Kimble" ja "Monopoly". 1980-luvulla markkinoille alkoi tulla enemmän liikkuvia osia sisältäviä pelejä, mutta peleissä menestyminen pohjautui edelleen tuuriin. Myös rooli-, miniatyyri- ja strategiapelit saapuivat Suomeen, mutta niiden harrastajia oli vähän. Videopelaaminen alkoi kuitenkin kasvattaa suosiotaan, mikä johti pelaamisen hyväksyttävyyden ja arvostuksen kasvuun 1990-luvulla.


title: Lautapelikulttuuri Suomessa

text: Saksassa markkinoille alettiin tuoda lautapelejä, joiden kohderymäksi muodostuivat sekä video- että rooli- ja strategiapelaajat. Peleissä tuurin merkitys oli pieni ja voitto ratkaisiin strategisilla siirroilla. Toisaalta pelit oli suunniteltu myös lyhytkestoisiksi ja teemoiltaan aikuisempaan makuun. Suomeen uuden aikakauden pelit saapuivat 2000-luvulla, jolloin alkoi syntyä pelikerhoja ja pelien maahantuonti ja kääntäminen alkoi muuttua kannattavaksi. Vuonna 2004 perustettiin Suomen lautapeliseura, joka oli aloittanut toimintansa viisi vuotta aiemmin nimellä Suomen Diplomacy Seura. Aikaisempi seura oli keskittynyt pienen piirin "Diplomacy"-harrastukseen, mutta uusi seura keskittyi kaikenlaisiin lautapeleihin.


title: Lautapelikulttuuri Suomessa

text: Tärkeä käänne uusien lautapelien suosion kasvamisessa ja lautapelikulttuurin muodostumisessa oli Lautapelit.fi:n julkaisema suomenkielinen versio (2004) "Carcassonnesta". Siitä tuli "Menolipun" (suomennos 2004) ja "Catanin uudisasukkaiden" (suomennos 2004) ohella yksi niistä peleistä, joilla uusia ihmisiä esiteltiin harrastukseen. Harrastuksen suosion kasvun myötä myös suomalaisia suunnittelijoita tuli alalle. Kansainvälisesti tunnetuimpia suomalaisen suunnittelemia lautapelejä on vuonna 2011 ilmestynyt "Eclipse".


title: Lautapelikulttuuri Suomessa

text: Suomen kirjastoihin lautapelit tuotiin lainattavaksi ensi kerran 2010-luvun alussa. Helsingin kaupunginkirjaston kokoelmissa oli vuonna 2016 noin 2 500 lautapeliä. Helmet-kirjastoissa lainattiin vuonna 2015 yli 15 000 kertaa lautapelejä.


title: Lautapelikulttuuri Suomessa

text: Suomen ensimmäinen lautapelikahvila, Taverna, avattiin Tampereelle vuonna 2016.


title: Lautapelikulttuuri Suomessa

text: Suomen lautapeliseura järjestää vuosittain kaikille avoimen Lautapelaamaan!-tapahtuman sekä useita muita coneja eli harrastajatapahtumia.


title: Lautapelikulttuuri Suomessa

text: Suomen leluyhdistys alkoi jakaa vuonna 1994 Vuoden peli- ja Vuoden lastenpelipalkintoja. Vuonna 1999 lisättiin Vuoden strategiapeli -kategoria. Vuonna 2017 ryhmä lautapelibloggaajia perusti oman Pelaajien valinta -palkinnon. Yksi syy uuden palkinnon jakamiseen oli tyytymättömyys Vuoden peli -palkinnon finalisteihin.


title: Jaana Pöllänen

text: Jaana Pöllänen (s. 9. syyskuuta 1975 Maaninka) on suomalainen laulaja ja evankelista. Hän sijoitti toiseksi vuoden 2000 Tangokuningatar-kilpailussa. Pöllänen on opiskellut myös klassista musiikkia. Hänen äänialansa on mezzosopraano.


title: Jaana Pöllänen

text: Pöllänen seurusteli vuosina 1994–2003 muusikko Risto Hiltusen kanssa. Hänen nykyinen puolisonsa on muusikko Ville Uusitalo.


title: Camila Mendes

text: Camila Carraro Mendes (s. 29. kesäkuuta 1994) on yhdysvaltalainen näyttelijä. Hänet tunnetaan parhaiten Veronica Lodgen roolista jännityssarjassa "Riverdale". Mendes seurustelee vastanäyttelijänsä Charles Meltonin kanssa ja on itse antanut suhteelleen nimeksi "Charmila".


title: Saffaridit

text: Saffaridit olivat persialaistaustainen dynastia nykyisen Iranin ja Afganistanin alueella vuosien 861 ja 1003 välillä. Hallitsijasuvun perustaja oli Ja'qub ibn al-Laith al-Saffar, joka sai ensin vallan Sistanissa laajentaen valtakuntaansa Afganistaniin ja Iranin ylängölle. Hänen seuraajansa 'Amr ibn al-Laith al-Saffarin kaudella saffaridien valtakunta romahti epäonnistuneella sotaretkellä Transoksanian samanideja vastaan. Saffaridit hallitsivat vielä Sistania samanidien vasalleina vuoteen 1003, jolloin alue liitettiin ghaznavidien valtakuntaan.


title: Saffaridit

text: Saffaridit saivat alkunsa nykyisen Iranin ja Afganistanin rajalla sijainneesta Sistanin maakunnasta 860-luvun alussa. Dynastian perustajana pidetään Ja'qub ibn al-Laith al-Saffaria, jonka nimi "saffar" viittaa hänen alkuperäiseen ammattiinsa kupariseppänä. Uransa alkuvaiheessa hän komensi epävirallista asejoukkoa ja lopulta hän nujersi kilpailijansa Sisitanissa nousten itse maakunnan tosiasialliseksi hallitsijaksi vuonna 861 halliten Zaranjn kaupungista käsin.


title: Saffaridit

text: Noustuaan valtaan Ibn al-Laith teki sotaretken Zunbil-valtakuntaa vastaan, joka oli tarjonnut turvapaikan hänen poliittisille vastustajilleen. Zunbil-hallitsijat olivat pitkään estäneet islamin leviämisen omille alueilleen, mutta Ibn al-Laith voitti heidät lähellä nykyistä Kandaharia käydyssä taistelussa vuonna 865. Jahdatessaan pakenevia Zunbil-ylimyksiä hän valtasi nykyisen Afganistanin ydinalueet, kuten Ghaznin, Kabulin ja Bamejanin. Afganistanista Ibn al-Laith jatkoi valloitusretkiään kukistaen Heratin vuonna 870/871 ja edelleen Badghisin maakunnan pohjoisessa. Valloitusretket kasvattivat saffaridien voimaa huomattavasti ja pian kukistuivat myös kalifaatin itäiset provinssit, kuten Khorasan, Kerman, Fars ja Khuzestan.


title: Saffaridit

text: Muodollisesti Ibn al-Laith oli Bagdadissa hallinneen abbasidi-kalifien alainen, mutta todellisuudessa tämän kanssa toimittiin pakon edessä. Kalifi al-Mu'tazzin oli tunnustettava hänet valtaamiensa alueiden kuvernööriksi . Suhteet kalifiin rikkoutuivat lopulta kokonaan ja Ibn al-Laith uhkasi jopa vallata Bagdadin. Kalifi al-Mu'tamidin onnistui kuitenkin voittaa saffaridien joukot Tigriksen varrella käydyssä taistelussa vuonna 876. Tappio ei merkinnyt saffaridien heikentymistä, mutta Ibn al-Laith kuoli kolme vuotta myöhemmin.


title: Saffaridit

text: Ibn al-Laithin seuraaja oli hänen veljensä 'Amr ibn al-Laith al-Saffar, joka turvautui veljeään enemmän taitavaan diplomatiaan ja suhteet kalifiin parantuivat. Arabilähteet mainitsevat 'Amrin lähettäneen Bagdadiin vuonna 896 Hindukušin vuoristoon tehdyiltä sotaretkiltä voitonmerkeiksi otettuja epäjumalankuvia. 'Amr syyllistyi kuitenkin myös suureen virhearvioon. Rafi' ibn al-Harthama-niminen seikkailija oli nostanut kapinan saffarideja vastaan. Kapinan keskus oli Khorasanissa, mutta ibn al-Harthaman joukot voitettiin vuonna 896. Menestyksensä innoittamana 'Amr alkoi vaatia hallintaansa Transoksaniaa, jota hallitsivat kalifin alaisuudessa samanidien persialainen dynastia. 'Amr väitti alueen kuuluneen osaksi Khorasania, johon hänellä oli nyt sen vallattuaan oikeus. Kalifi myöntyi jälleen pakon edessä 'Amrin vaatimukseen ja tämä johti kalifin luvalla joukkonsa samanidiruhtinas Isma'il ibn Ahmadia vastaan. Samanidit ja saffaridit ottivat yhteen lähellä Balkhia vuonna 900. Taistelu päättyi saffaridien tappioon ja 'Amrin vangitsemiseen. Teoriassa kalifia vastaan näin kapinoineet samanidit lähettivät vangitun 'Amrin kahleissa Bagdadiin, jossa kalifi riemuitsi mahdollisuudesta päästä eroon saffarideista. 'Amr teloitettiin vuonna 902


title: Saffaridit

text: Saffardien dynastian suuri valtakunta romahti 'Amrin teloituksen jälkeen, mutta hallitsijasuku sinnitteli vielä Sistanissa samanidien vasalleina. Viimeinen Sistanin saffaridihallitsija Ḵalaf kukistui ghaznavidihallitsija Mahmud Ghaznilaisen hyökkäyksessä vuonna 1003.


title: Sinbadin uudet seikkailut

text: Sinbadin uudet seikkailut (engl. "The 7th Voyage of Sinbad") on Nathan H. Juranin ohjaama brittiläis-yhdysvaltalainen fantasiaseikkailuelokuva vuodelta 1958. Pääosissa ovat Kerwin Mathews, Torin Thatcher, Kathryn Grant, Richard Eyer ja Alec Mango.


title: Sinbadin uudet seikkailut

text: Elokuvan erikoistehosteista vastaa Ray Harryhausen. Tämän elokuvan myötä Harryhausen siirtyi hirviöelokuvista fantasiaan. Elokuvasta tuli sekä kaupallinen menestys että arvostelumenestys. Se oli myös Harryhausenin ensimmäinen värielokuva, ja siinä nähtävää Sinbadin ja luurangon välistä taistelua pidettiin Britanniassa liian pelottavana.


title: Sinbadin uudet seikkailut

text: "Sinbadin uudet seikkailut" on ensimmäinen kolmesta Columbia Picturesin tuottamasta Sinbad-elokuvasta. Kaksi jälkimmäistä osaa ovat "Sinbad, merten sankari" ("The Golden Voyage of Sinbad", 1973) ja "Sinbad ja tiikerinsilmä" ("Sinbad and the Eye of the Tiger", 1977).


title: Sinbadin uudet seikkailut

text: Elokuva perustuu arabialaisissa Tuhannen ja yhden yön saduista tunnetun Sindbad Merenkulkijan seikkailuihin. Elokuvan alkuperäisnimestä huolimatta siinä kuvattu Sinbadin retki ei perustu niinkään hänen seitsemänteen matkaansa, vaan tarinassa on enemmän yhteistä Sinbadin kolmannen ja viidennen retken kanssa.


title: Sinbadin uudet seikkailut

text: Kun paha velho Sokurah on kutistanut prinsessa Parisan, Sinbadin täytyy ottaa tehtäväkseen etsiä hirviöiden saari parantaakseen prinsessan ja estääkseen sodan. Retkellään Sinbad kohtaa muun muassa jättimäisen Rok-linnun, lohikäärmeen ja kyklooppeja.


title: Sinbad ja tiikerinsilmä

text: Sinbad ja tiikerinsilmä (engl. "Sinbad and the Eye of the Tiger") on Sam Wanamakerin ohjaama brittiläis-yhdysvaltalainen fantasiaseikkailuelokuva vuodelta 1977. Pääosissa ovat Patrick Wayne, Taryn Power, Margaret Whiting, Jane Seymour ja Patrick Troughton. Elokuvan erikoistehosteista vastaa Ray Harryhausen.


title: Sinbad ja tiikerinsilmä

text: Sinbad ja tiikerinsilmä on kolmas ja viimeinen Columbia Picturesin tuottamista Sinbad-elokuvista. Kaksi aiempaa osaa ovat "Sinbadin uudet seikkailut" (engl. "The 7th Voyage of Sinbad", 1958) ja "Sinbad, merten sankari" (engl. "The Golden Voyage of Sinbad", 1973).


title: Sinbad ja tiikerinsilmä

text: Elokuva perustuu arabialaisissa Tuhannen ja yhden yön saduissa esiintyvän Sindbad Merenkulkijan seikkailuihin.


title: Sinbad ja tiikerinsilmä

text: Sinbadin on toimitettava apinaksi muutettu prinssi Ademaspain maahan, jotta hänet voitaisiin palauttaa takaisin ihmismuotoon. Matkallaan hänen on taisteltava pahaa noitaa Zenobiaa, hänen poikaansa ja heidän taikuuttaan sekä useita häijynnäköisiä hirviöitä vastaan.


title: Sinbad ja tiikerinsilmä

text: Vuoden 1984 videoesitteessa elokuvaa esitellään: "Aito seikkailufilmi sinulle, joka pidät villeistä taistelukohtauksista ja värikkäistä efekteistä. Näe Sinbad, historian suurin seikkailija fantastisessa filmissä, joka on täynnä Ray Harryhausenin kuuluisia hirviöitä ja erikoisia tehokeinoja. Jännittävä elokuva, joka kuitenkin sopii koko perheelle."


title: Pirjo Puustjärvi

text: Pirjo Helena Puustjärvi, o.s. Savolainen (s. 17. tammikuuta 1955 Saarijärvi) on juristi, joka toimi Outokummun kaupunginjohtajana.


title: Pirjo Puustjärvi

text: Puustjärvi syntyi toimitusjohtaja Reijo Savolaisen ja kirjanpitäjä Elma Kemppaisen perheeseen. Hänen puolisonsa vuodesta 1976 on apulaisjohtaja Heikki Puustjärvi. Laulaja Anna Puu on heidän tyttärensä. Pirjo Puustjärvi tuli ylioppilaaksi 1974. Hän valmistui ylioppilasmerkonomiksi 1976 ja oikeustieteen kandidaatiksi Turun yliopistosta 1984. Puustjärvi toimi Pohjois-Karjalan Säästöpankin rahoituspäällikkönä 1986–1990, Outokummun kaupunginsihteerinä 1990–1997 ja Outokummun kaupunginjohtajana 1997–2008. Helsingin oikeusaputoimiston yleinen edunvalvoja hänestä tuli vuonna 2009.


title: Kesäparalympialaiset 2024

text: Kesäparalympialaiset 2024 ovat Pariisissa, Ranskassa 28. elokuuta– 9. syyskuuta 2024 järjestettävät XVII kesäparalympialaiset.


title: Talviparalympialaiset 2022

text: Talviparalympialaiset 2022 ovat Pekingssa, Kiinassa 4. – 13. maaliskuuta 2022 järjestettävät XIII talviparalympialaiset.


title: Talviparalympialaiset 2022

text: 2022 olympialaisten ja paralympialaisten virallinen logo julkaistiin joulukuussa 2017.


title: The Undisputed Truth

text: The Undisputed Truth oli yhdysvaltalainen 1970-luvun rhythm and bluesin ja psykedeelisen soulmusiikin yhtye, jonka tuottaja Norman Whitfield perusti. Yhtyeen alkuperäisjäseniä olivat myös Billie Calvin, Brenda Evans ja Joe Harris. Calvin ja Evans lähtivät yhtyeestä vuonna 1973, jolloin heidät korvasivat Tyrone ”Lil Ty” Barkley, Tyrone ”Big Ty” Douglas, Virginia ”Vee” McDonald sekä Calvin ”Doc” Stephenson. The Undisputed Truth jätti Motown-levy-yhtiön ja siirtyi Whitfieldin Whitfield Records -levy-yhtiölle vuonna 1975. Douglas ja McDonald jättivät yhtyeen, jolloin Yvonne Stevens liittyi yhtyeeseen. 1970-luvun lopun kokoonpano koostui usein Whitfieldin toisen yhtyeen Rose Roycen jäsenistä. Joe Harris, Melvin Stewart, Marcy Thomas ja Lloyd Williams olivat jäsenet, jotka esiintyivät The Undisputed Truthin viimeisellä albumilla.


title: The Undisputed Truth (albumi)

text: The Undisputed Truth on yhdysvaltalaisen samannimisen yhtyeen The Undisputed Truthin esikoisalbumi. Albumi julkaistiin vuonna 1971. Se sijoittui muun muassa Billboard 200 -musiikkilistan 43. sijalle ja Top Soul Albums -listan seitsemännelle sijalle.


title: Reformipuolue (Islanti)

text: Reformipuolue () on islantilainen liberaalipuolue, jolla on neljä edustajaa maan parlamentissa, Alltingissa. Reformipuolue perustettiin vuonna 2016 sen kannattajien erottua Itsenäisyyspuolueesta. Eron syynä oli Islannin kaatunut äänestys maan EU-jäsenyydestä. Reformipuolue kannattaakin Islannin liittymistä Euroopan unioniin.


title: Qutb al-Din Aibak

text: Qutb al-Din Aibak (1150–1210) oli Delhin sulttaanikunnan ja Intian muslimivallan perustaja ja Delhiä hallinneen orjadynastian ensimmäinen sulttaani. Ennen Delhin perustamista hän oli Ghuridien sulttaani Mu'izz ad-Dinin sotajoukkojen komentaja.


title: Qutb al-Din Aibak

text: Aibak oli alkujaan orjasotilas, eli mamelukki. Hän syntyi Turkestanissa ja hän oli turkkilaista syntyperää. Hänet vietiin lapsena orjaksi sulttaanin palvelukseen, missä hän kyvykkäänä johtajana ja sotilaana kohosi merkittävään asemaan. Ghuridien valtakunta vakiinnutti valtansa nykyisen Pakistanin alueella 1170- ja 1180-luvuilla, minkä jälkeen ghuridit jatkoivat sotaretkiään kohti Intiaa. 1190-luvulla ghuridien armeija hyökkäsi ensin pohjoisintialaisten radžputien hallitsemien valtakuntien kimppuun, minkä jälkeen sotaretket jatkuivat kohti Delhiä. 1200-luvun alkuun mennessä suuri osa Intian pohjoisista osista oli muslimien vallassa. Delhin valtauksen jälkeen Aibak nimitettiin ghuridien Pohjois-Intian alueiden kuvernööriksi.


title: Qutb al-Din Aibak

text: Ghuridien sulttaani Mu'izz ad-Din murhattiin vuonna 1206. Hänellä ei ollut poikaa, minkä jälkeen valtakunta jaettiin uskollisen Aibakin ja Muhammadin veljenpojan Ghiyathin kesken. Sulttaanin kuoltua Aibak oli edelleen teknisesti katsoen orja. Hän nosti vaikutusvaltaansa naimalla ghaznavidiprinsessan. Mu'izz ad-Din oli jäänyt viimeiseksi kaikkien ghuridien suvun jäsenten tunnustamaksi sulttaaniksi, joten Aibak huomasi pian olevansa omillaan. Aibak julistautui Delhin hallitsijaksi ja perusti Delhin sulttaanikunnan vuonna 1206, jolloin hänestä tuli Delhin ensimmäinen muslimisulttaani. Aibak ei ehtinyt hallita montaa vuotta, hän kuoli vuonna 1210.


title: Qutb al-Din Aibak

text: Aibakin johtaman sulttaanikunnan asema oli aluksi tukala, mutta sen onnistui vakiinnuttaa asemansa seuraavien vuosikymmenten aikana. Lopulta sulttaanikunnasta kasvoi Pohjois-Intian valtakunnista merkittävin. Aibakin perintönä Delhiin rakennettiin Qutub Minar, joka toimi muslimien voitonmerkkinä hinduista saavutetuista voitoista. Hän oli suvaitsematon muita uskontoja kohtaan ja hindutemppeleitä tuhottiin ja tilalle rakennettiin moskeijoita. Hän oli hyvä diplomaatti ja sotilas, mutta hallitsijana hän ei ollut kokenut. Maata hallittiin sotilasvoimin ja hallinto ei ollut vakaa. Delhi ei myöskään Aibakin aikana täysin pystynyt irtautumaan muslimiaatelin vaikutusvallasta. Aibakin jälkeen Delhin sulttaaniksi nousi hänen vävynsä Iltutmiš, lyhytaikaisen sulttaani Aram Šahin valtakauden jälkeen.


title: Face to Face with the Truth

text: Face to Face with the Truth on yhdysvaltalaisen yhtyeen The Undisputed Truthin toinen albumi. Albumi julkaistiin vuonna 1972. Kuten yhtyeen edellisenkin albumin, myös tämän albumin tuotti kokonaan Norman Whitfield.


title: Face to Face with the Truth

text: "Face to Face with the Truth" sijoittui Billboard 200 -musiikkilistan sijalle 114. ja "Billboardin" Top Soul Albums -musiikkilistan sijalle 16.


title: Téra

text: Téra on kaupunkikunta ja Téran departementin hallinnollinen keskus Tillabérin alueella Nigerissä. Se sijaitsee lähellä Burkina Fason rajaa 170 kilometriä Tillabérista maanteitse länteen. Kunnassa on 86 329 asukasta (vuonna 2017, arvio).


title: Téra

text: Téran kunnan pinta-ala on 2 380 neliökilometriä. Se rajoittuu pohjoisessa Bankilarén, idässä Dargolin ja Kokoroun ja etelässä Diagouroun maalaiskuntiin sekä lännessä Burkina Fasoon. Kunnan läpi virtaa Nigerin sivujoki Dargol, joka on Téran kohdalla padottu tekojärveksi.


title: Téra

text: Seutu kuuluu Sahelin ilmastovyöhykkeeseen. Vuotuinen sademäärä on 250–400 millimetriä. Sadekausi kestää kesäkuusta lokakuuhun.


title: Téra

text: Kuntaan kuuluu kuusi kaupunginosaa, 19 hallintokylää ja 121 pikkukylää tai leiripaikkaa. Yli 70 % väestöstä asuu maaseutuympäristössä. Alle 15-vuotiaita on lähes 49 %. Naapurikuntien asukkaita muuttaa Téraan, kun taas paikallinen nuoriso hakeutuu töihin Niameyhin ja naapurimaihin.


title: Téra

text: Suurin etninen ryhmä ovat songhait. Heidän lisäkseen kunnassa asuu gurmia, fulbeja, tuaregeja, hausoja, moseja sekä muutamia arabeja ja joruboja.


title: Téra

text: Alueen ensimmäiset asukkaat olivat suullisen perinteen mukaan gurmia. Nimi "Téra" perustuu gurman kielen ’sammakkoa’ tarkoittavaan sanaan. Paikkakunta on perustettu vuoden 1600 tienoilla Songhain valtakunnan hajoamisen jälkeen. Ranskan siirtomaa-aikana vuodesta 1891 lähtien Téra kuului Dorin sotilasalueeseen, vuodesta 1900 Sayhin ja vuodesta 1919 jälleen Ylä-Voltan Doriin. Vuonna 1927 se liitettiin Nigerin Tillabérin piiriin. Térasta tuli arrondissementin keskus vuonna 1964 ja kaupunkikunta vuonna 1988. Nykyinen kuntajako on vuodelta 2002.


title: Téra

text: Téran kautta kulkee Niameysta Malin rajalle johtava maantie, josta haarautuu tie Burkina Fason Doriin. Matkaa Niameyhin on 180 kilometriä.


title: Téra

text: Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, lehmänpapu, durra, maissi, vihannekset ja hedelmät. Kotieläimiä ovat naudat, lampaat, vuohet, kamelit, aasit, hevoset ja siipikarja. Lisäksi harjoitetaan pienimuotoista kalastusta, keräilyä, käsityöammatteja ja kaupankäyntiä.


title: Téra

text: Kunnassa toimii lukuisia alakouluja, viisi yläkoulua sekä yhdistetty yläkoulu ja lukio. Terveyspalvelut käsittävät terveysasemia ja piirisairaalan. Kunnassa on sähkö- ja puhelinverkot.


title: Nathaniel Mellors

text: Nathaniel Mellors (s. 1974 Doncaster, Yorkshire, Englanti) on englantilainen taiteilija ja muusikko.


title: Nathaniel Mellors

text: Hän on opiskellut taidetta University of Oxfordissa, Royal College of Art -koulussa Lontoossa sekä Rijksakademie van beeldende kunsten -koulussa Amsterdamissa.


title: Nathaniel Mellors

text: Mellors on tunnettu teoksista joissa yhdistellään veistoksia, psykedeelistä teatteria ja absurdia ja satiirista elokuvaa. Mellorsin tuotanto sisältää installaatioita, veistoksia, elokuvia, videoita, musiikkia, performansseja, kollaaseja, maalauksia sekä kriittisiä kirjoitelmia.


title: Nathaniel Mellors

text: Vuoden 2017 Venetsian biennaalin Suomen paviljonkiin Mellors teki yhdessä Erkka Nissisen kanssa The Aalto Natives -nimisen installaation joka sisältää sekä videoita että tilassa liikkuvia elementtejä. Teos sekä sitä täydentävät neljä muta teosta ovat näytteillä Kiasmassa keväällä 2018.


title: Saur-vallankumous

text: Saur-vallankumous oli Afganistanin kommunistien toteuttama vallankaappaus 27. huhtikuuta 1978 eli persialaisen aurinkokalenterin saur-kuussa. Kommunistit kukistivat Muhammad Daudin johtaman tasavallan ja valtaan nostettiin Nur Muhammad Taraki, jonka taustalla vaikutti Hafiz Allah Amin. Kommunistit ajautuivat pian sisäisiin välienselvittelyihin ja Afganistan ajautui vuoden 1979 puolella islamistisissien ja sotilaskapinoiden uhkaamana kaaokseen, johon Neuvostoliitto vastasi miehittämällä maan 27. joulukuuta 1979. Neuvostomiehitys johti Afganistanin sotaan.


title: Saur-vallankumous

text: Muhammad Daud Khan oli ottanut vallan Afganistanissa vallankaappauksella vuonna 1973. Kuningas Muhammad Zahir Šah oli syrjäytetty ja maa julistettu tasavallaksi. Muhammad Daudin suhteet Moskovaan ja Parčamiin olivat alkaneet rapistua 1970-luvun loppupuolella. Neuvostoliiton ja kommunistien vaikutusvaltaa yritettiin vähentää sijoittamalla Daudin kannattajia hallinnon avaintehtäviin samalla, kun kommunisteja siirrettiin vähäpätöisiin toimiin. Kommunistien kannattajia houkuteltiin Daudin puolelle vasemmistolaisella retoriikalla ja esimerkiksi tammikuussa 1977 kokoontuneessa luja džergassa puhuttiin kansan ja riistäjien vastakkainasettelusta, minkä lisäksi pankit ja tuotantolaitokset kansallistettiin. Myös kommunistien vaikutusta upseeriston piirissä pyrittiin vähentämään, mutta Khalq-ryhmittymän Hafizullah Aminin värväystoiminta korvasi nopeasti kommunistien menetykset. Daudin toiminta ei jäänyt huomaamatta Moskovassa ja huhtikuussa 1977 Brežnev syytti Moskovassa käydyissä neuvotteluissa Daudia Afganistanin liukumisesta arabirahoituksen avulla lännen valtapiiriin. Moskova alkoi myös painostaa Parčamia ja Khalqia liittoutumaan presidenttiä vstaan. Afganistanin kansandemokraattinen puolue (PDPA) yhdistyikin heinäkuussa 1977, vaikkakin yhdistyminen oli luonteeltaan todellisen yhdistymisen sijaan väliaikainen aselepo. Daudin ja kommunistien tulevan välienselvittelyn väistämättömyys alkoi käydä selväksi alkuvuodesta 1978. Tapahtumaketjun laukaisi Parčamin ideologi Mir Akbar Khaibarin murha 17. huhtikuuta 1978. Murhaajaa ei koskaan saatu selville, mutta tämä ei estänyt PDPA:ta syyttämästä murhasta Daudia. Khaibarin hautajaisista muodostui Daudin vastainen mielenosoitus ja Daud määräsi PDPA:n johtajat pidätettäväksi. Jostain syystä Hafizullah Amin vältti pidätyksen, mikä osoittautui ratkaisevaksi virheeksi Daudille ja tasavallalle tämän pystyen näin järjestämään vastaiskun presidentille liittolaistensa kanssa.


title: Saur-vallankumous

text: Kommunistien vallankaappaus alkoi Kabulissa 27. huhtikuuta eli persialaisen aurinkokalenterin saur-kuussa. Vallankaappausta johtivat ilmavoimien kenraali 'Abd a-Qadir Dagarwal ja eversti Muhammad Aslam Watandžar, jotka olivat viisi vuotta aikaisemmin auttaneet Daudin valtaan. Watandžarin komentama panssariosasto hyökkäsi presidentin palatsiin, jossa daudin henkivartiosto teki ankaraa vastarintaa. Palatsin puolustajat voitettiin vasta 'Abd a-Qadirin käskettyä ilmavoimat tekemään iskun puolustajia vastaan. Daud ja hänen lähimmät miehensä saivat surmansa useamman tunnin kestäneessä taistelussa. Kapinalliset valtasivat myös paikalliset radioasemat, josta luettiin paštuksi ja persiaksi tiedote kansalaisille vallan vaihtumisesta. Daudin ja tämän liittolaisten ruumiit haudattiin merkitsemättömään hautaan Kabulin ulkopuolelle, josta entisen presidentin ruumis tunnistettiin vasta vuonna 2008.


title: Saur-vallankumous

text: Vallankumouksen jälkeen Afganistania hallitsi nyt Kansandemokratian Vallankumousneuvosto, joka koostui PDPA:n keskuskomiteasta ja muutamasta armeijan upseerista. Khalq-johtaja Nur Muhammad Tarakista tehtiin Afganistanin johtaja hallinnollisella asetuksella, minkä lisäksi Daudin perustuslaki mitätöitiin ja kuningassuvun jäseniltä riistettiin kansalaisuus. Kommunistien kannatus oli Afganistanissa vähäistä ja sen ideologia kansan suurille massoille vieras. Vallankumousta pidettiin aluksi hallitsevan luokan sisäisenä välienselvittelynä, johon tavallinen kansa ei juurikaan kiinnittänyt huomiota. Myös osa vallankaappaajista ei halunnut välittömästi haastaa perinteisiä arvoja ja esimerkiksi tiedonannot luettiin "Jumalan nimeen". Vallan sanottiin siirtyneen sotilasneuvostolle joka hallitsisi Islamin perinteiden mukaan. Afganistanin olot säilyivät melko rauhallisina vuoden 1978 ajan, mutta PDPA:n valta alkoi murentua sisäisten erimielisyyksien takia. Taraki ja Amin alkoivat siirtää syrjään Parčamin edustajia ja Khalqin otteen vahvistuessa hallinto muuttui yhä stalinistisempaan suuntaan. Tarakin ympärille alettiin rakentaa henkilökulttia, mutta todellinen valta oli Hafizullah Aminilla, joka teki itsestään pian ainoan pääministerin ja salaisen poliisin eli AGSA:n päällikön. Parčamin kannattajat oli puhdistettu hallinnosta kokonaan syksyyn mennessä. Monet tahot alkoivat nyt pitää hallintoa sunnalaisten paštujen hirmuvaltana, sillä vähemmistöt kuten šiiat ja tadžikit olivat olleet pääasiassa Parčamin kannattajia.


title: Saur-vallankumous

text: Loppuvuodesta 1978 viittaukset islamiin poistettiin virallisista tiedonannoista ja Afganistanin lippu korvattiin punalipulla. Yhä useampi hallinnon poliittinen vastustaja katosi AGSA:n vankiloihin ja maareformi epäonnistui. Afganistan alkoi sortua kaaokseen vuonna 1979. Iranin vallankumous aiheutti levottomuutta etenkin maan länsiosissa ja Heratissa alkoi suuri kansannousu. Kaupunki vallattiin takaisin vasta veristen taistelujen jälkeen. Amin syrjäytti Tarakin syyskuussa, jolloin tilanne näytti jo toivottomalta sotilaskapinoiden ja islamistisissien uhatessa. Amin yritti pelastaa tilanteen syyttämällä epäonnistumisista Tarakia ja hän itse alkoi esiintyä oikeudenmukaisena ja hurskaana hallitsijana. Maareformi peruttiin, AGSA lakkautettiin ja puheissa alettiin jälleen käyttää islamilaisia ilmaisuja. Neuvostoliitto sai tarpeekseen ja Amin yritettiin ilmeisesti syrjäyttää Neuvostoliiton tukemassa palatsivallankumouksessa, joka kuitenkin epäonnistui. Kommunistivallan romahtamisen pelättiin johtavan maan luisumiseen yhdysvaltojen piiriin, tai islamistien käsiin, josta he saattaisivat levitä Neuvostoliiton muslimialueiden puolelle. Vaihtoehtoa sotilaalliselle väliintulolle ei nyt nähty ja marsalkka Sergei Sokolovin komentaman neuvostojoukot ylittivät Afganistanin vastaisen rajan 27. joulukuuta 1979, mikä johti Afganistanin sotaan. Amin sai surmansa Neuvostoliiton erikoisjoukkojen käsissä samana päivänä.


title: Iltutmiš

text: Šams al-Din Iltutmiš oli Delhin sulttaanikunnan sulttaani vuosina 1211–1236 ja valtakuntaa hallinneen orjadynastian kolmas hallitsija.


title: Iltutmiš

text: Iltutmiš oli orjadynastian perustajan Qutb al-Din Aibakin tavoin taustaltaan orja. Hän oli turkkilaista syntyperää ja hän oli kotoisin Keski-Aasiasta. Hänet myytiin lapsena orjaksi ja hänen tiensä johti Delhiin, missä Aibak osti hänet. Iltutmiš osoittautui lahjakkaaksi soturiksi ja johtajaksi. Aibak teki hänestä vävynsä naittamalla tälle tyttärensä.


title: Iltutmiš

text: Aibakin kuoltua vuonna 1210 valtaan nousi aluksi Aram Šah, jonka sukulaisuussuhde Aibakiin on epäselvä. Hän oli kuitenkin tehoton hallitsija ja Delhin ylimystö ei hyväksynyt häntä hallitsijana. Maata uhkasi sisällissodan vaara ja Delhin ylhäisö pyysi Iltutmishia puuttumaan asiaan. Iltutmišin joukot voittivat Aram Šahin Delhin lähistöllä käydyssä taistelussa ja Aram Shah luultavasti surmattiin. Tämän valta ehti kestää vain kahdeksan kuukautta.


title: Iltutmiš

text: Iltutmiš onnistui hallintokaudellaan torjumaan mongolien hyökkäyksen ja hänen onnistui vakiinnuttamaan Delhin valta suuressa osassa Pohjois-Intiaa.


title: Iltutmiš

text: Iltutmišin vanhin poika kuoli ennen häntä, ja hänen toinen poikansa Firuz osoittautui heikoksi hallitsijaksi. Tämän lyhyen valtakauden jälkeen valtaan nousi Iltutmišin tytär Raziya.


title: Cape Passeron taistelu (1718)

text: Cape Passeron taistelu oli Sir George Byngin johtaman Britannian kuninkaallisen laivaston sekä Antonio de Gaztañetan ja Fernando Chacón johtaman Espanjan laivaston välinen taistelu 11. elokuuta 1718 lähellä Passeron niemeä Sisilian rannikolla. Taistelu käytiin neljä kuukautta ennen virallista sodan julistusta.


title: Cape Passeron taistelu (1718)

text: Jännitteet Espanjan ja Britannian olivat korkealla. Kvadruppeliallianssiin, johon kuului 2. elokuuta 1718 Pyhä Saksalaisroomalainen keisarikunta, Ranskan kuningaskunta, Iso-Britannia ja Alankomaiden seitsemän yhdistynyttä tasavaltaa, vaati Espanjaa vetämään joukkonsa Sisiliasta ja Sardiniasta. Kuninkaallinen laivasto oli laskenut lähellä Messinaa maihin pienen itävaltalaisen armeijan, joka aloitti espanjalaisten hallinnoiman Messinan piirityksen.


title: Cape Passeron taistelu (1718)

text: Espanjan laivastoon kuului yksitoista linjalaivaa, joissa kussakin oli yli 50 tykkiä. Lisäksi laivastossa oli kymmenen fregattia, neljä mörssärialusta, kaksi polttolaivaa ja seitsemän kaljuunaa. Loput alukset olivat kauppalaivoja, jotka kuljettivat elintarvikkeita ja muita varusteita.


title: Cape Passeron taistelu (1718)

text: Laivasto eteni hajallaan, kun havaittiin brittilaivasto. Laivastolla ei ollut tietoa kvadruppeliallianssin uhkavaatimuksesta. Brittilaivaston lähestyessä taistelumuodostelmassa espanjalaiset jakautuivat kahteen osaan. Pienempi osa kauppalaivojen kanssa jatkoi matkaansa kohti rannikkoa ja suurempi valmistautui kohtaamaan lähestyvät britit. George Waltonin "HMS Canterbury" erkani yhdessä "HMS Argyllin", "HMS Burfordin" ja neljän muun aluksen kanssa ajamaan takaa kauppalaivoja. Britit valtasivat pääosan pienemmästä osastosta, jonka alukset makasivat myöhemmin ankkurissa Menorcalla.


title: Cape Passeron taistelu (1718)

text: Ranska, Iso-Britannia ja Itävalta julistivat sodan Espanjalle 17. joulukuuta ja Alankomaiden seitsemän tasavaltaa elokuussa 1719. Itävallan armeija valtasi Messinan vuonna 1719 ja tuhosi satamassa olleet espanjalaisalukset. Tapahtumat pakottivat Espanjan kuninkaan lopulta hyväksymään kvadruppeliallianssin vaatimukset vuonna 1720.Laivastoon kuului lisäksi kuusi pienempää alusta:Lisäksi laivastoon kuului kolmetoista pienempää alusta.


title: KJ Apa

text: Keneti James "KJ" Fitzgerald Apa (s. 17. kesäkuuta 1997) on uusiseelantilainen näyttelijä. Hänet tunnetaan parhaiten Archie Andrewsin roolista jännityssarjassa Riverdale.


title: Casey Cott

text: Casey Morton Cott (s. 8. elokuuta 1992 Michigan, Yhdysvallat) on yhdysvaltalainen näyttelijä. Hänet tunnetaan parhaiten Kevin Kellerin roolista jännityssarjassa Riverdale. Hänen isoveljensä on Broadway-näyttelijä Corey Cott.


title: Marisol Nichols

text: Marisol Nichols (s. 2. marraskuuta 1973 Chicago, Illinois, Yhdysvallat) on yhdysvaltalainen näyttelijä. Hänet tunnetaan parhaiten roolistaan kuudennella kaudella sarjassa "24" erikoisagentti Nadia Yassirina, Hermione Lodgena sarjassa "Riverdale" sekä Aavikkosutena sarjassa "Teen Wolf".


title: Maiwandin taistelu

text: Maiwandin taistelu käytiin Afganistanin kruunua tavoitelleen Muhammad 'Aijub Khanin joukkojen ja brittien välillä toisen afgaanisodan aikana Maiwandissa 27. heinäkuuta 1880. Taistelu päättyi brittien huomattavaan tappioon ja heidän vetäytymiseensä Kandahariin. Kandahar piiritettiin, mutta piirittäjät voitettiin myöhemmin.


title: Maiwandin taistelu

text: Maiwandin taistelu käytiin toisen afgaanisodan aikana. Ja'qub Khanin veli Muhammad 'Aijub Khan päätti yrittää ottaa valtaistuimen itselleen ja heinäkuussa 1880 hän lähti suuren sotajoukon kanssa kohti Kandaharia. Joukkoon oli liittynyt entisiä Afganistanin armeijan sotilaita, sekä uskonnollisista syistä hänen riveihinsä saapuneita taistelijoita.


title: Maiwandin taistelu

text: Brittikenraali G.R.S. Burrowsin komentama brittiosasto eteni puolestaan Kandaharista kohti Helmandjokea estääkseen 'Aijub Khanin joukkoja ylittämästä jokea. Brittejä oli yhteensä 2 599 ja mukanaan heillä oli 3 000 huolto- ja kuljetusjoukkoihin kuulunutta, sekä kuusi tykkiä. Toiset kuusi tykkiä saatiin brittien afgaaniliittolaisilta, jotka loikkasivat 'Aijub Khanin puolelle. Afgaanien oli tarkoitus pitää asemat Girishissä ja loikkaus teki joen puolustamisesta mahdotonta Britit vetäytyivät Khushk-i-Nakhudiin jonkin matkan päähän Kandaharista. 26. heinäkuuta brittien tiedustelu ilmoitti 'Aijub Khanin etujoukkojen edenneen Maiwandiin. Afgaanien joukkoihin kuului arviolta yli 25 000 miestä ja 30 tykkiä. Burrows päätti edetä joukkoineen Maiwandiin ja ottaa yhteen afgaanien kanssa näiden vielä marssiessa.


title: Maiwandin taistelu

text: Afgaaniarmeija Maiwandissa havaittiin noin kello kymmeneltä aamulla 27. heinäkuuta. Britit ottivat hyökkäämisen sijaan puolustusasemat, minkä myötä aloite siirtyi afgaaneille. Afgaanien ratsuväki hyökkäsi brittien vasenta siipeä vastaan ja jalkaväki uhkasi sitä oikealla. Martini–Henry-kivääreillä varustetut britit torjuivat afgaanit oikealla ja pyrkivät etenemään vasemmalla hajottaakseen afgaanien hyökkäyksen. Eteneminen pysähtyi kuitenkin afgaanien tykkituleen. Afgaanit olivat kärsineet kuitenkin suuria tappioita ja he ryhmittyivät uudestaan. Afgaanit hyökkäsivät uudelleen noin kello puoli kolmen aikaan iltapäivällä. Brittien tykistön ammukset olivat loppuneet ja upseeriensa menettäneinä osa yksiköistä alkoi paeta. Brittien ratsuväen hyökkäys ei onnistunut ja 100 sotilasta brittien takavartiostossa saarrettiin ja tuhottiin. Burrows tajusi tilanteen kääntyneen toivottomaksi ja määräsi joukkonsa vetäytymään kohti Kandaharia, jonne saavuttiin seuraavana päivänä.


title: Maiwandin taistelu

text: Britit olivat menettäneet taistelussa 962 sotilasta kaatuneina ja 161 haavoittuneina. Afgaanien tappioita voi vain arvioida, mutta he menettivät ehkä noin 5 500 kuolleina ja 1 500 haavoittuneina. Maiwandin taistelu lukeutuu brittien Viktoriaanisen kauden suurimpiin tappioihin. Paštujen keskuudessa taistelun sankariksi nostettiin Malalai-niminen nainen, joka innosti laulaen taisteluun osallistuneita sotureja eturivin joukossa saaden lopulta surmansa luodista. Sittemmin Afganistanissa hänet on nostettu kansallissankarin asemaan.


title: Maiwandin taistelu

text: Afgaanit etenivät edelleen Kandahariin, joka piiritettiin. Afgaanien voitostaan saavuttama etu jäi kuitenkin lopulta vähäiseksi, sillä Kabulista saapunut 10 000:n britin armeija voitti heidät Frederick Robertsin johdolla.


title: Maiwandin taistelu

text: Maiwandin taisteluun osallistuneista hahmoista ehkä tunnetuin on fiktiivinen Sherlock Holmesin apuri Tohtori Watson.


title: Petollinen suunnitelma

text: Petollinen suunnitelma on yhdysvaltalainen crazyhuumoria edustava rikosaiheinen komedia-elokuva.


title: Ashleigh Murray

text: Ashleigh Monique Murray (s. 18. tammikuuta 1988, Kansas City, Missouri) on yhdysvaltalainen näyttelijä. Hänet tunnetaan parhaiten Josie McCoyn roolista jännityssarjassa Riverdale.


title: ISO 3166-2:CN

text: ISO 3166-2:CN on ISO-standardointijärjestön standardi, joka määrittää geokoodit Kiinalle. ISO 3166-2:CN on ISO 3166-2 -standardin osajoukko, joka määrittää 23 maakunnan, viiden autonomisen alueen, neljän itsehallinnollisen kaupungin ja kahden erityishallintoalueen (Hongkong ja Macao) koodit.


title: ISO 3166-2:CN

text: Koodin ensimmäinen osa on ISO 3166-1 -standardin mukainen Kiinan maakoodi ”CN”. Toinen osa on aluekohtainen kaksikirjaiminen tunnus.


title: ISO 3166-2:CN

text: Lisäksi Kiinan alueista oma ISO 3166-2 -koodinsa on Hongkongilla (HK), Macaolla (MO) ja Taiwanilla (TW).


title: Alasyaion

text: Alasyaion (, ) oli antiikin aikainen kaupunki ja kaupunkivaltio ("polis") Eliissä Kreikassa.


title: Alasyaion

text: Alasyaionin tarkempaa sijaintipaikkaa ei tunneta. Sen oletetaan sijainneen Pisatiksen ja Amfidolian rajalla. Strabonin mukaan Alasyaion oli sama paikka kuin Homeroksen "Iliaan" laivaluettelossa mainittu "Aleisios" (myös "Alesios", "Aleision", "Alesion").


title: Alasyaion

text: Myöskään Alasyaionin historiasta ei tiedetä oikeastaan mitään sen olemassaolon lisäksi. Kreikkalaisessa mytologiassa kaupungin perustaja ja eponyymi heeros oli Alesios, Skilluksen tai Gargettoksen poika. Kaupunki kuului ainakin osan historiastaan oletettavasti Eliin poliksen alaisuuteen sille alisteisena poliksena.


title: Alasyaion

text: Kaupungin kansalaisesta käytettiin etnonyymiä "Alasyeus" ().


title: ISO 3166-2:TW

text: ISO 3166-2:TW on ISO-standardointijärjestön standardi, joka määrittää geokoodit Kiinan tasavallalle eli Taiwanille. ISO 3166-2:TW on ISO 3166-2 -standardin osajoukko, joka määrittää 13 piirikunnan, kolmen piirikuntatason kaupungin ja kuuden itsehallinnollisen kunnan koodit.


title: ISO 3166-2:TW

text: Koska Kiinan kansantasavalta katsoo Taiwanin olevan yksi maakunnistaan, sillä on myös -standardin mukainen koodi CN-TW.


title: ISO 3166-2:TW

text: Koodin ensimmäinen osa on ISO 3166-1 -standardin mukainen Taiwanin maakoodi ”TW”. Toinen osa on aluekohtainen kolmikirjaiminen tunnus.


title: Atarneus

text: Atarneus (, myös "Atarna", ) oli antiikin aikainen kaupunki ja kaupunkivaltio ("polis") Aioliissa nykyisen Turkin alueella. Se sijaitsi lähellä nykyistä Dikiliä.


title: Atarneus

text: Atarneus sijaitsi Aioliissa, mutta luetaan joskus myös osaksi Mysiaa. Se sijaitsi lähellä Lesboksen saaren vastaista rannikkoa, ja sen kautta kulki tie Adramyttionista Kaikoksen tasangolle. Atarneuksen kaupunkivaltion hallussa olleen alueen kooksi on arvioitu noin 200–500 neliökilometriä.


title: Atarneus

text:
Kaupungin alkuperäinen nimi lienee ollut juuri "Atarneus", mutta myöhemmin se tunnettiin ennen kaikkea nimillä "Atarna", "Atarnea" ja "Aterne".
Herodotos kertoo, että Kyyros antoi Atarneuksen alueen Khioksen asukkaille näiden luovutettua hänelle lyydialaisen Paktyeen vuonna 547/546 eaa. Stefanos Byzantionlainen yhdisti Atarneuksen Homeroksen mainitsemaan Tarneen, mutta mahdollisesti perusteettomasti. Atarneuksen väestö koostui ilmeisesti suuren osan kaupungin historiaa osaksi kreikkalaisista ja osaksi ei-kreikkalaisista eli barbaareista. Kaupungin kansalaisesta käytettiin etnonyymiä "Atarneus" () ja "Atarneitēs" ().


title: Atarneus

text: Persialaiset voittivat Miletoksen tyrannin Histiaioksen Joonian kapinan aikaan Malenessa Atarneuksen alueella, ja vangitsivat tämän. Myöhemmin kaupunkia asuttivat Khioksesta karkotetut demokraatit, jotka tekivät sieltä hyökkäyksiä kotisaarelleen ainakin vuonna 409 eaa. 300-luvun eaa. puolessa välissä kaupungin tyrannina toimi Hermias, joka oli Aristoteleen ystävä ja appi. Kaupunki löi omaa hopea- ja pronssirahaa 300-luvulta eaa. lähtien.


title: Atarneus

text: Pausaniaan mukaan Atarneusta kohtasi sama onnettomuus kuin Myusta, toisin sanoen se täytyi hylätä lähivesistöissä lisääntyneiden sääskien määrän vuoksi. Epäselväksi kuitenkin jää, mistä tämä johtui, koska kaupungit sijaitsivat melko kaukana toisistaan. Atarneus kuitenkin ilmeisesti hylättiin, eikä se ollut enää olemassa Pliniuksen aikana.


title: Atarneus

text: Atarneus on ollut ympäröity muurein, joista on säilynyt joitakin jäänteitä. Ne on ajoitettu 500–400-luvuille eaa. Kaupungin paikalta on löydetty myös 300-luvulle eaa. ajoitettujen rakennusten raunioita sekä saman ajan keramiikkaa.


title: Eteonos

text: Eteonos (, ) eli Skafai (, ) oli antiikin aikainen kaupunki ja kaupunkivaltio ("polis") Boiotiassa Kreikassa.


title: Eteonos

text: Eteonos sijaitsi Boiotian Parasopiassa lähellä Skolosta ja Tanagran alueen rajaa. Kaupungin tiedetään olleen rakennettu kukkulalle, mutta sillä ei ilmeisesti ollut muureja. Kaupungin tarkempaa sijaintipaikkaa ei kuitenkaan tiedetä.


title: Eteonos

text: Varhaisin maininta Eteonoksesta on Homeroksen "Iliaan" laivaluettelossa, jossa se esiintyy yhtenä boiotialaisista kaupungeista, joka lähetti laivoja Troijan sotaan. Kaupungin kansalaisesta käytettiin etnonyymiä "Eteōnios" (). Vaikka kaupunki on luetteloitu polikseksi eli itsenäiseksi kaupunkivaltioksi, sen todellinen asema tunnetaan kuitenkin huonosti. Peloponnesolaissodan alkupuolella noin 431 eaa. (tai 426–424 eaa.) Eteonos yhdistettiin Thebaan ("sympoliteia"), ja kaupungin väestö muutti sinne. Kaupunki perustettiin uudelleen sodan jälkeen noin vuonna 400 eaa., ja sen nimi muuttui Skafaiksi ilmeisesti tuossa vaiheessa.


title: Farai (Boiotia)

text: Farai (, ) oli antiikin aikainen kaupunki ja kaupunkivaltio ("polis") Boiotiassa Kreikassa.


title: Farai (Boiotia)

text: Farai sijoitetaan yleensä nykyisen Chalkídan kunnan alueelle noin kaksi kilometriä etelään nykyisestä Paralía Avlídoksesta. Sijaintipaikka on kuitenkin epävarma. Farain kaupunkivaltion hallussa ollut alue oli suhteellisen pienikokoinen, ja sen kooksi on arvioitu alle 25 neliökilometriä.


title: Farai (Boiotia)

text: Farain historiasta ei tiedetä paljoakaan. Kaupungin tiedetään olleen olemassa poliksena suuren osan klassista kautta ja ainakin vielä hellenistisen kauden alussa vuonna 323 eaa. Kaupunki on luetteloitu polikseksi eli itsenäiseksi kaupunkivaltioksi sillä perusteella, että monet seikat tukevat tällaista tulkintaa, vaikka sitä ei suoraan kutsutakaan polikseksi missään antiikin aikaisessa lähteessä. Kaupunki muun muassa löi omaa hopearahaa 400-luvulta eaa. ja pronssirahaa 300-luvulta eaa. lähtien.


title: Makynea

text: Makynea (, myös "Makynia/Makyna/Makyneia", , ) oli antiikin aikainen kaupunki ja kaupunkivaltio ("polis") Aitoliassa Kreikassa. Se sijaitsi nykyisen Nafpaktían kunnan alueella vajaan kilometrin pohjoiseen nykyisestä Makýneian (aiempi Káto Mammáko) kylästä.


title: Makynea

text: Makynia sijaitsi Antirrhionin niemen länsipuolella ja Tafiassos-vuoren itärinteen juurella lähellä Aitolian rannikkoa ja Patraksenlahden pohjoisrantaa. Näin se sijaitsi lähellä Aitolian ja Ozolian Lokriin rajaa. Pliniuksen mukaan lähellä sijaitsi Makynion-vuori. Sillä on saatettu viitata johonkin Tafiassoksen osaan. Makynean kaupunkivaltion hallussa ollut alue oli suhteellisen pienikokoinen, ja sen kooksi on arvioitu alle 25 neliökilometriä.


title: Makynea

text: Strabonin mukaan Makynea perustettiin sen jälkeen, kun doorilaiset olivat valloittaneet Peloponnesoksen niin kutsutussa doorilaisvalloituksessa. Runoilija Arkhytas Amfissalainen kutsui kaupunkia Ozolian lokrien kaupungiksi. Se mainitaan myös Alkaios Messeneläisen epigrammissa. 400-luvulle eaa. tultaessa kaupungista oli tullut osa Aitoliaa.


title: Makynea

text: Makynea on luetteloitu polikseksi eli itsenäiseksi kaupunkivaltioksi sillä perusteella, että monet seikat tukevat tällaista tulkintaa, vaikka sitä ei suoraan kutsutakaan polikseksi missään antiikin aikaisessa lähteessä. Sen tiedetään olleen olemassa poliksena suuren osan klassista kautta ja ainakin vielä hellenistisen kauden alussa vuonna 323 eaa. Kaupungin kansalaisesta käytettiin etnonyymiä "Makyneus" ().


title: Makynea

text: Káto Mammákon kylä nimettiin Makýneiaksi antiikin aikaisen kaupungin mukaan vuonna 1980.


title: Makynea

text: Makynean paikalla on joitakin jäänteitä muurein ympäröidystä asutuksesta. Jäänteet on ajoitettu 300–200-luvuille eaa. Kaupungista on löydetty muun muassa kreikkalainen teatteri, joka sijaitsi kaupunginmuurien ulkopuolella.


title: Medeon (Boiotia)

text:
Medeon () eli Foinikis () oli mykeneläisaikainen ja antiikin aikainen kaupunki Boiotiassa Kreikassa. Se sijaitsi nykyisen Alíartos-Thespiéen kunnan alueella noin seitsemän kilometriä itään nykyisestä Moúlkionin kylästä.
Medeon sijaitsi Boiotiassa Kopais-järven etelärannalla ja Foinikion-vuoren juurella. Vuoresta se sai myöhemmän nimensä "Foinikis". Suhteellisen lähellä kaupungista lounaaseen sijaitsi Onkhestos, ja lännempänä järven rannalla sijaitsi Haliartos. Boiotian Medeonia ei tule sekoittaa Fokiin Medeoniin.


title: Medeon (Boiotia)

text: Medeon oli olemassa jo mykeneläisellä pronssikaudella. Varhaisin maininta kaupungista on Homeroksen "Iliaan" laivaluettelossa, jossa se esiintyy yhtenä boiotialaisista kaupungeista, joka lähetti laivoja Troijan sotaan. Strabon kuvaa kaupungin olleen antiikin aikana Haliartoksen kaupunkivaltion alaisuudessa.


title: Mende (Pallene)

text: Mende (, myös "Mendai/Menda", , ) oli antiikin aikainen kaupunki ja kaupunkivaltio ("polis") Pallenen niemellä nykyisellä Chalkidikín niemimaalla Kreikassa. Se sijaitsi nykyisen Kassándran kunnan alueella noin kaksi kilometriä itäkaakkoon nykyisestä Kalándran kylästä.


title: Mende (Pallene)

text: Mende sijaitsi Pallenen eli nykyisen Kassándran niemen luoteisrannikolla eli Thermainlahden rannalla suurin piirtein Sanen ja Skionen polisten puolivälissä. Niemi luettiin antiikin aikana osaksi Traakiaa, ei Khalkidikea, sillä viimeksi mainittu alue käsitti antiikin aikana vain osan siitä myöhemmin nimensä saaneesta Chalkidikín niemimaasta.


title: Mende (Pallene)

text: Menden kaupunkivaltion hallussa olleen alueen kooksi on arvioitu noin 25–100 neliökilometriä.


title: Mende (Pallene)

text:
Mende oli joonialainen, euboialaisen Eretrian kaupungin perustama siirtokunta. Se perustettiin todennäköisesti 700-luvulla eaa. Paikalta on tehty keramiikkalöytöjä kuitenkin jo myöhäiseltä mykeneläiseltä kaudelta 1100-luvulta eaa. sekä varhaiselta geometriselta kaudelta, ja sillä vaikuttaa olleen yhteyksiä Euboialle, kuten Lefkantín asutukseen, jo ennen varsinaista siirtokunnan perustamista. Mende sai nimensä alueella kasvavasta mintunsukuisesta kasvista. Kaupungin kansalaisesta käytettiin etnonyymiä "Mendaios" ().
Menden tiedetään olleen olemassa poliksena suuren osan klassista kautta ja ainakin vielä hellenistisen kauden alussa vuonna 323 eaa. Se oli merkittävä ja vauras kauppakaupunki, ja tunnettiin erityisesti viinistään. Mendeläisiä viiniamforoita on löydetty joka puolelta Välimerta. Mende perusti kaksi omaa siirtokuntaa, Neapoliin Pallenen niemen itärannikolle sekä Eionin jonnekin nykyisen Chalkidikín alueelle. Persialaissotien aikaan vuonna 480 eaa. kaupunki joutui avustamaan Kserkseen joukkoja. Klassisella kaudella 400-luvulla eaa. Mende kuului Ateenan johtamaan Deloksen meriliittoon. Se kuitenkin kapinoi kaupungin oligarkiamielisen siiven johdolla Ateenaa vastaan Brasidaan johtamien spartalaisten alueelle peloponnesolaissodassa tekemän sotaretken aikaan vuonna 423 eaa. Ateenalaiset kuitenkin valtasivat kaupungin takaisin Nikiaan ja Nikostratoksen johdolla, ja demokratia palautettiin.


title: Mende (Pallene)

text: Menden tunnetuin asukas oli kuvanveistäjä Paionios 400-luvulla eaa. 300-luvulla eaa. Mende soti Khalkidiken liittoa ja Olynthosta vastaan. Filippos II:n Makedonia valtasi kaupungin vuosisadan puolessa välissä, mutta sitä ei kuitenkaan tuhottu. Mende menetti kuitenkin merkityksensä Kassandreian perustamisen jälkeen. Hellenistisellä kaudella Mende oli Kassandreian alaisuudessa, ja mahdollisesti menetti asemansa poliksena.


title: Mende (Pallene)

text: Mende löi omaa hopearahaa 500-luvulta eaa. ja pronssirahaa 300-luvulta eaa. lähtien. Rahojen kuva-aiheet viittasivat kaupungin tuottamaan viiniin.


title: Mende (Pallene)

text: Menden paikka tunnistettiin 1800-luvulla. Kaupungin arkeologiset kaivaukset on suoritettu pääosin vuosina 1986–1994.


title: Mende (Pallene)

text: Menden paikalta on löydetty joitakin raunioita geometriselta hellenistiselle kaudelle eli 800-luvulta 300-luvulle eaa. sekä keramiikkaa mykeneläiseltä ja geometriselta kaudelta lähtien. Menden akropolis () eli linnavuori ja yläkaupunki on selvästi tunnistettavissa. Kukkula, joka tunnetaan nykyisin nimellä Vígla, on loivempi pohjoissivulta ja jyrkempi muilta sivuilta. Kaupunki on ollut ympäröity muurein. Muurin osia on ollut näkyvissä vielä 1900-luvun alkupuolella, ja niitä on kaivettu esille kaivauksissa. Alakaupungin alueelta on kaivettu esiin joidenkin talojen perustuksia, ja paikalla on nykyisin pieni arkeologinen alue ().


title: Mende (Pallene)

text: Kaupungin läheltä on löydetty yli 200 hautaa noin 700-luvulta 500-luvulle eaa. Nykyiseltä Poseídin niemeltä noin neljä kilometriä Menden paikasta länteen on löydetty Poseidonille omistetun pyhäkön rauniot (). Pyhäkkö kuului kaupungin alaisuuteen ja on ajoitettu 500–400-luvuille eaa. Paikalta on löydetty myös 1100-luvulta eaa. lähtien käytössä olleen alttarin sekä 900-luvulla eaa. rakennetun protogeometrisen apsis-päätyisen talon jäänteet. Löytö on harvoja tunnettuja yksinomaan pyhäkkökäytössä olleita rakennuksia Kreikan niin kutsutuilta pimeiltä vuosisadoilta.


title: Mende

text: Mende voi viitata seuraaviin:


title: Molykreion

text: Molykreion (, myös "Molykreia/Molykria", , ) oli antiikin aikainen kaupunki ja kaupunkivaltio ("polis") Aitoliassa Kreikassa. Se sijoitetaan yleensä nykyisen Nafpaktían kunnan alueelle linnuntietä noin kaksi kilometriä lounaaseen nykyisestä Velvínan kylästä ja noin 2,8 kilometriä pohjoiseen nykyisestä Molýkreion kylästä.


title: Molykreion

text: Molykreion sijaitsi Aitolian rannikolla lähellä Antirrhionin niemeä, joka kuului kaupungin alueeseen ja tunnettiin sen mukaan myös Molykreionin Rhionina ("Rhion to Molykrikon", tai "Molykrion Rhion", ). Joskus kaupunki luettiin osaksi Ozolian Lokrista. Molykreionin kaupunkivaltion hallussa ollut alue oli suhteellisen pienikokoinen, ja sen kooksi on arvioitu alle 25 neliökilometriä.


title: Molykreion

text: Varsinaisen Molykreionin kaupungin paikka on ollut epäselvä. Se sijoitetaan yleensä kapealle pohjois-eteläsuuntaiselle vuorenhuipulle lähellä nykyistä Velvínan kylää. Toisaalta kaupunki on sijoitettu myös lähemmäksi merenrantaa ja Antirrhion niemelle itselleen. On ehdotettu myös, että merenrannalla olisi sijainnut erillinen Molykreionin satamakaupunki, joka olisi tunnettu samalla nimellä. Seuraavassa kaupungin oletettua paikkaa vuorenhuipulla kutsutaan Molykreionin akropoliiksi.


title: Molykreion

text: Strabonin mukaan Molykreion perustettiin sen jälkeen, kun doorilaiset olivat valloittaneet Peloponnesoksen niin kutsutussa doorilaisvalloituksessa. Historiallisesti kaupungin katsotaan olleen olemassa noin 700-luvulta eaa. lähtien. Korintti teki kaupungista siirtokuntansa noin 500-luvulla eaa. Antiikin lähteissä Molykreion mainitaan lähinnä Antirrhionin niemen alueelle sijoittuvien laivasto-operaatioiden yhteydessä. Peloponnesolaissodan aikaan 400-luvun eaa. jälkimmäisellä puoliskolla kaupunki oli Ateenan vallan alla. Sodassa spartalaiset valtasivat kaupungin Eurylokhoksen johdolla ja aitolialaisten avustuksella vuonna 426 eaa.


title: Molykreion

text: Kaupungin tiedetään olleen olemassa poliksena suuren osan klassista kautta ja ainakin vielä hellenistisen kauden alussa vuonna 323 eaa. Kaupungin kansalaisista käytettiin etnonyymejä "Molykrios" (), "Molykrieus" () ja "Molykraios" (), feminiininä "Molykrissa" () ja "Molykrias" ().


title: Molykreion

text: Molykreionin akropoliin kaivaukset suoritettiin vuonna 1924. Nykyinen Molýkreion kylä, jonka vanha nimi oli "Moúi" (Μούι/Μούη), on ottanut nimensä antiikin aikaisesta kaupungista.


title: Molykreion

text: Molykreionin akropoliin paikalta on löydetty jäänteitä asutuksesta, kaupunginmuureista, temppelistä ja stoasta eli pylväshallista. Ne on ajoitettu 300-luvulle eaa. Kaupunginmuuria on säilynyt parhaimmillaan noin 1,5 metrin korkeudelta.


title: Molykreion

text: Akropoliilta löydettyjä temppelin perustuksia pidetään yleensä Poseidonille omistetun temppelin jäännöksinä. Temppeli on ajoitettu noin vuoteen 320 eaa. Se edusti doorilaista tyyliä ja siinä oli 6 x 13 pylvästä. Temppeli on rakennettu lähes pohjois-eteläsuunnassa, ja sen stereobaatin koko on noin 14,4 x 31,5 metriä ja stylobaatin koko noin 12,9 x 30,3 metriä. Temppelissä oli pronaos, naos ja opisthodomos.


title: Molykreion

text: Antiikin lähteiden mukaan Antirrhionin niemellä sijaitsi Poseidonille omistettu pyhäkkö. On epäselvää, onko kyseessä mainittu temppeli vai joku erillinen, merenrannalla ollut pyhäkkö. Erään piirtokirjoituksen mukaan kaupungissa on ollut myös Athenen kultti.


title: Molykreion

text: Temppelin pohjoispuolella sijaitsi stoa, jonka koko oli noin 38,8 x 11,4 metriä. Temppelin eteläpuolelta akropoliin korkeimmalta kohdalta on löydetty neliömäisen rakennuksen rauniot sekä mahdollisen alttarin jäänteet, ja sen ja temppelin välistä neljännen rakennuksen rauniot. Näiden käyttötarkoitusta ei tunneta. Muurien ulkopuolelta on löydetty asuinrakennusten jäänteitä, hautoja sekä suurikokoinen pyöreä vesisäiliö.


title: Naulokhon

text: Naulokhon (, myös "Naulokhos", , ) oli antiikin aikainen kaupunki ja kaupunkivaltio ("polis") Jooniassa nykyisen Turkin alueella. Se sijaitsi Joonian rannikolla noin viisi kilometriä Prienestä länsilounaaseen, nykyisen Atburgazın paikalla. Nykyisin alue on Maiandros-joen suiston liettymisen seurauksena useita kilometrejä sisämaassa.


title: Naulokhon

text: Naulokhon oli Prienen poliksen satama ja saattoi olla sen alaisuudessa. Prienen lakattua olemasta noin 391/390 eaa. Naulokhon saattoi toimia prieneläisten poliksena siihen saakka, kunnes kaupunki perustettiin uudelleen. Naulokhon löi omaa pronssirahaa 300-luvulla eaa.


title: Naulokhon

text: Naulokhonin polista ei tule sekoittaa Smyrnan lähellä sijainneeseen Naulokhoniin, joka tunnetaan myös nimellä "Palaia Smyrna" ().


title: Sane (Akte)

text: Sane () oli antiikin aikainen kaupunki ja kaupunkivaltio ("polis") Akten niemellä nykyisin Chalkidikína tunnetulla niemimaalla Kreikassa. Se sijaitsi nykyisen Aristotéliin kunnan alueella lähellä nykyistä Metóchi Agíou Pávlouta.


title: Sane (Akte)

text: Sane sijaitsi Akten eli nykyisen Áthoksen niemen pohjoisosan kapean kohdan länsirannikolla eli Singoksenlahden rannalla. Niemi luettiin antiikin aikana osaksi Traakiaa, ei Khalkidikea, sillä viimeksi mainittu alue käsitti antiikin aikana vain osan siitä myöhemmin nimensä saaneesta Chalkidikín niemimaasta. Sanen kaupunkivaltion hallussa olleen alueen kooksi on arvioitu noin 25–100 neliökilometriä. Kaupunkia ei tule sekoittaa toiseen Saneen lännempänä Pallenen niemellä eli nykyisellä Kassándran niemellä.


title: Sane (Akte)

text: Thukydideen mukaan Sane oli joonialainen Androksen perustama siirtokunta. Plutarkhoksen mukaan sen asuttivat Khalkiin ja Androksen asukkaat yhdessä. Kaupungin kansalaisista käytettiin etnonyymejä "Sanios" (), "Sanaios" () ja "Sēnaios" ().


title: Sane (Akte)

text: Sanen tiedetään olleen olemassa poliksena suuren osan klassista kautta ja ainakin vielä hellenistisen kauden alussa vuonna 323 eaa. Klassisella kaudella noin 454–414 eaa. Sane kuului Ateenan johtamaan Deloksen meriliittoon. Spartalaiset hyökkäsivät kaupunkiin peloponnesolaissodassa vuonna 424 eaa., mutta eivät saaneet sitä vallattua. Sanea ei mainita enää hellenistisellä kaudella, joten se saatettiin yhdistää lähelle perustettuun Uranopoliin kaupunkiin tai Akanthokseen.


title: Sane (Akte)

text: Antiikin lähteiden perusteella Sane on ollut ympäröity muurein. Muureista on ollut kaupungin paikalla joitakin jäänteitä ainakin vielä 1800-luvulla. Nykyisen Néa Ródan kylän läheltä on löydetty mahdollisesti Sanen alaisuuteen kuuluneen pyhäkön rauniot.


title: Sane (Pallene)

text: Sane () oli antiikin aikainen kaupunki ja kaupunkivaltio ("polis") Pallenen niemellä nykyisin Chalkidikína tunnetulla niemimaalla Kreikassa. Se sijaitsi nykyisen Kassándran kunnan alueella lähellä nykyistä Sanín (Sánin) kylää.


title: Sane (Pallene)

text: Sane sijaitsi Pallenen eli nykyisen Kassándran niemen länsirannikolla Poteidaian ja Menden kaupunkien välissä. Niemi luettiin antiikin aikana osaksi Traakiaa, ei Khalkidikea, sillä viimeksi mainittu alue käsitti antiikin aikana vain osan siitä myöhemmin nimensä saaneesta Chalkidikín niemimaasta. Kaupunkivaltion hallussa olleen alueen kooksi on arvioitu noin 25–100 neliökilometriä. Kaupunkia ei tule sekoittaa toiseen Saneen idempänä Akten niemellä eli nykyisellä Áthoksen niemellä.


title: Sane (Pallene)

text: Sane tunnetaan pääasiassa Herodotokselta, joka mainitsee sen Menden ohella ja sanoo sen osallistuneen laivoilla ja joukoilla Kserkseen sotaretkeen persialaissodissa vuonna 480 eaa. Pallenen Sanen mainitsevat myös Strabon ja Pomponius Mela, millä perusteella sitä ei tarvitse olettaa samaksi kaupungiksi kuin Akten Sane, vaikka tätäkin on joskus esitetty. Kaupungin kansalaisista käytettiin etnonyymejä "Sanios" (), "Sanaios" () ja "Sēnaios" ().


title: Sane (Pallene)

text: Sanen paikalta nykyisen Sanín kylän läheltä on löydetty jäänteitä asutuksesta geometrisella ja arkaaisella kaudella. Tämä lisäksi kaupungin arvioidaan olleen olemassa poliksena suuren osan klassista kautta ja ainakin vielä hellenistisen kauden alussa vuonna 323 eaa. Deloksen meriliittoon 400-luvulla eaa. kuulunut Sane tulkitaan yleensä Akten Saneksi.


title: Thiers

text: Thiers on kunta Ranskassa Puy-de-Dômen departementissa Auvergne-Rhône-Alpesin alueella. Se sijaitsee noin 42 kilometriä departementin pääkaupungista Clermont-Ferrandista itään, Durollejoen varrella. Durolle on Allierjoen sivujoki.


title: Thiers

text: Thiers on keskiaikainen kaupunki, joka on jaettu ylä- ja alakaupunkiin. Yläkaupungin kapeiden ja kaltevien katujen varrella on vanhoja keskiaikaisia puutaloja, kuten "Château du Pirou". Romaaninen Saint-Genès’n kirkko on rakennettu 1000-luvulla. Yläkaupungilta on näkymät Chaîne des Puys’n vulkaanisten kukkuloiden ketjuun sekä Limagne'n tasangolle.


title: Thiers

text: Thiersin kaupungissa on pitkät perinteet puukkojen ja aterimien valmistuksessa. Tehtaat rakennettiin alakaupunkiin Durollejoen varrelle, jonka vesivoimaa ne hyödynsivät. Yhdessä vanhoista tehtaista sijaitsee nykytaiteenmuseo "Creux de l'Enfer". Kaupungissa järjestetään joka kevät suuret "Coutellia" -veitsimessut.


title: ISO 3166-2:ML

text: ISO 3166-2:ML on ISO-standardointijärjestön standardi, joka määrittää geokoodit Malille. ISO 3166-2:ML on ISO 3166-2 -standardin osajoukko, joka määrittää kahdeksan alueen sekä Bamakon pääkaupunkialueen koodit.


title: ISO 3166-2:ML

text: Koodin ensimmäinen osa on ISO 3166-1 -standardin mukainen Malin maakoodi ”ML”. Toinen osa on aluekohtainen numero, paitsi Bamakon pääkaupunkialueella kolmikirjaiminen tunnus.


title: Valdeblore

text:
Valdeblore on kunta Kaakkois-Ranskassa Alpes-Maritimesin departementissa Provence-Alpes-Côte d’Azurin alueella. Sen sijaitsee noin 70 kilometriä Nizzasta pohjoiseen.
Kunnassa sijaitseva hiihtokeskus La Colmiane on yksi Meri-Alppien vanhimmista. Se on perustettu vuonna 1931. Hiihtokeskuksessa on kolmekymmentä kilometriä laskettelurinteitä, jotka sijaitsevat 1500 - 1800 metrin korkeudella merenpinnan yläpuolella.


title: Susan Landale

text: Susan Landale on brittiläinen urkuri. Hän valmistui Edinburghin yliopistosta ja lähti sitten opiskelemaan Pariisiin André Marchalin johdolla. Hän on työskennellyt muun muassa Pariisin Pyhän Yrjön anglikaanisessa kirkossa. Lisäksi hän on Royal Academy of Musicin professori. Hän on esiintynyt solistina lukuisien johtavien orkestereiden kanssa ja levyttänyt muiden muassa Olivier Messiaenin, Louis Viernen, Charles Tournemiren sekä César Franckin tuotantoa. Landale voitti ensimmäisen palkinnon ensimmäisessä St Albansin kansainvälisessä urkukilpailussa.


title: Cambridge Analytica

text: Cambridge Analytica oli yhtiö, joka mm. markkinoi itseään konsulttiyhtiönä, joka analysoi sosiaalisen median dataa ja etsi oikeita kohderyhmiä, joille voi kohdentaa tietynlaista viestintää.


title: Cambridge Analytica

text: Yhtiö sai huomiota kansainvälisessä mediassa, kun paljastui sen käyttäneen noin 50 miljoonan Facebook-käyttäjän tietoja liittyen Donald Trumpin presidentinvaalikampanjaan ja Britannian Brexit-kampanjaan.


title: Cambridge Analytica

text: Yhtiö ilmoitti 2. toukokuuta 2018 lopettavansa toimintansa. Asiakkaiden määrä on vähentynyt yrityksen saaman huomion vuoksi, ja yritys hakeutuu konkurssiin. Useat yrityksen työntekijät siirtyvät Emerdataan.


title: Aaron Mooy

text: Aaron Frank Mooy (s. 15. syyskuuta 1990, Sydney, Australia) on australialainen jalkapalloilija, joka edustaa Englannin Valioliigassa pelaavaa Huddersfield Townia.


title: Utopia Analytics

text: Utopia Analytics Oy on suomalainen tietotekniikka-alan yritys, jonka asiakkaita ovat esim. Suomi24 ja Tamedia ().


title: Utopia Analytics

text: Toimitusjohtaja on Mari-Sanna Paukkeri. Myös kansanedustaja Tom Packalén (ps) on ollut esillä yhtiössä.


title: Udta Punjab

text: Udta Punjab (suom. ”Punjab pilvessä”) on vuonna 2016 ensi-iltansa saanut intialainen hindinkielinen rikosdraamaelokuva, jonka ohjasi Abhishek Chaubey. Pääosia näyttelivät Shahid Kapoor, Kareena Kapoor, Alia Bhatt ja Diljit Dosanjh. Elokuvan juoni rakentuu Punjabin osavaltiota todellisuudessakin riivaavan huumeongelman ympärille.


title: Udta Punjab

text: Vastustuksesta huolimatta "Udta Punjab" sai ensi-iltansa 17. kesäkuuta 2016, ja sai pääasiassa positiivisia arvosteluja. Se voitti neljä palkintoa Filmfare Awards -gaalassa, mukaan lukien parhaan naispääosan palkinnon (Bhatt) ja parhaan miesnäyttelijän kriitikkopalkinnon (Kapoor).


title: ISO 3166-2:SZ

text: ISO 3166-2:SZ on ISO-standardointijärjestön standardi, joka määrittää geokoodit Swazimaalle. ISO 3166-2:SZ on ISO 3166-2 -standardin osajoukko, joka määrittää neljän alueen koodit.


title: ISO 3166-2:SZ

text: Koodin ensimmäinen osa on ISO 3166-1 -standardin mukainen Swazimaan maakoodi ”SZ”. Toinen osa on aluekohtainen kaksikirjaiminen tunnus.